AN COIMISIÚN EORPACH Strasbourg, 5.4.2022 COM(2022) 150 final 2022/0099(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le gáis ceaptha teasa fhluairínithe, lena leasaítear Treoir (AE) 2019/1937 agus lena n‑aisghairtear Rialachán (AE) Uimh. 517/2014 (Téacs atá ábhartha maidir le LEE) {SEC(2022) 156 final} - {SWD(2022) 95 final} - {SWD(2022) 96 final} - {SWD(2022) 97 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Leis an gComhaontú Glas don Eoraip, seoladh straitéis nua fáis don Aontas arb é is aidhm leis sochaí chothrom rathúil a dhéanamh den Aontas Eorpach, ina mbeidh geilleagar nua‑aimseartha, iomaíoch, a bheidh tíosach ó thaobh acmhainní de. Athdhearbhaítear leis uaillmhian an Choimisiúin chun a spriocanna aeráide a mhéadú agus go mbeadh an Eoraip ar an gcéad ilchríoch aeráidneodrach faoi 2050. Thairis sin, tá sé d’aidhm leis freisin sláinte agus folláine na saoránach a chosaint ar rioscaí agus tionchair a bhaineann leis an gcomhshaol. Mar fhreagairt ar an bpráinn a bhaineann le gníomhú ar son na haeráide, mhéadaigh an tAontas a uaillmhian i leith na haeráide le Rialachán (AE) 2021/1119 (an Dlí Aeráide Eorpach), a ghlac sé in 2021. Leis an dlí aeráide, bunaítear sprioc ceangailteach maidir le glanlaghdú GCT de 55 % ar a laghad faoi 2030 i gcomparáid le 1990 agus aeráidneodracht AE faoi 2050 ar a dhéanaí. Mhéadaigh an tAontas a Rannchuidiú arna Chinneadh go Náisiúnta freisin faoi Chomhaontú Pháras maidir leis an Athrú Aeráide ó laghduithe 40 % ar a laghad ar astaíochtaí gás ceaptha teasa faoi 2030, go dtí glanlaghduithe 55 % ar astaíochtaí gás ceaptha teasa ar a laghad. Chun na cuspóirí sin a bhaint amach, agus deis a bheith ann an meánteocht dhomhanda a choinneáil laistigh de 1.5 C, ní mór gach ionstraim atá ábhartha maidir le dícharbónú gheilleagar an AE a atreisiú; is uirlis ríthábhachtach an Rialachán maidir le F-gás i leith astaíochtaí gás ceaptha teasa fluairínithe (F-gáis). Ceimiceáin de dhéanamh an duine is iad F-gáis ar gáis ceaptha teasa (GCT) an-láidir iad, go minic cúpla míle uair níos láidre ná dé-ocsaíd charbóin(CO2). Chomh maith le dé-ocsaíd charbóin, meatán agus ocsaíd nítriúil, baineann siad leis an ngrúpa astaíochtaí GCT a chumhdaítear faoi Chomhaontú Pháras maidir leis an Athrú Aeráide. Sa lá atá inniu ann is 2.5 % d’astaíochtaí GCT iomlána an Aontais astaíochtaí f-gáis, ach tháinig méadú faoi dhó orthu ó 1990 go 2014 i gcodarsnacht le hastaíochtaí gás ceaptha teasa eile. Is é is cúis leis sin go ndearna F-gáis substaintí ídithe ózóin a ionadú de ghnáth go stairiúil i limistéir inar cuireadh toirmeasc ar substaintí ídithe ózóin a úsáid san Aontas chun an ciseal srathach ózóin a chosaint, mar a cheanglaítear faoi Phrótacal Montréal 1987 maidir le Substaintí a Ídíonn an Ciseal Ózóin (‘an Prótacal’). Glacadh Rialachán (AE) Uimh. 517/2014 maidir le gáis ceaptha teasa fhluairínithe (‘an Rialachán maidir le F-gás’) chun an méadú ar astaíochtaí F-gás a aisiompú. Is é hidreafluaracarbóin (HFCanna) an grúpa f-gás is tábhachtaí maidir le hastaíochtaí ábhartha don aeráid agus is é an príomh-úrnuacht i leith an Rialacháin maidir le F-gás bunú ‘céimniú síos HFC-AE’, mar atá córas cuótaí chun sceideal laghdaithe céimnithe a chur chun feidhme maidir leis an méid HFCanna a fhéadfaidh allmhaireoirí agus táirgeoirí a chur ar an margadh gach bliain. Ní mór beartas an Aontais maidir le F-gás a fheiceáil i gcomhthéacs na tuarascála speisialta ón bPainéal Idir-Rialtasach ar an Athrú Aeráide (IPCC) a foilsíodh le déanaí. Leis na conairí chun an téamh domhanda a theorannú ag 1.5 C, ceanglaítear laghdú ar astaíochtaí F-gás suas le 90 % faoi 2050 ar fud an domhain i gcomparáid leis an mbliain 2015. D’fhonn astaíochtaí HFC atá ag ardú agus an tionchar atá acu ar an aeráid a aisiompú, agus d’ainneoin nach n‑ídíonn HFCanna an ciseal ózóin , chinn na Páirtithe sa Phrótacal in 2016 le Leasú Kigali céimniú síos domhanda HFC a chur i bhfeidhm, rud a laghdóidh táirgeadh agus tomhaltas HFC faoi níos mó ná 80 % sna 30 bliain atá romhainn ar an leibhéal domhanda. Leis sin, tugtar le tuiscint nach mór do gach Páirtí sceideal laghdaithe maidir le tomhaltas agus táirgeadh HFCanna a chomhlíonadh, chomh maith le ceadúnú allmhairiúchán/onnmhairiúchán agus tuairisciú ar HFCanna. Measann eolaithe go ndéanfaidh Leasú Kigali suas le 0.4 % de théamh breise a shábháil, ar a aonair, faoi dheireadh an chéid. Mar a tugadh chun críche leis an measúnú a d’ullmhaigh an Coimisiún, tá aisiompú agus laghdú bliain ar bhliain ar astaíochtaí F-gás, dar thús 2015, mar thoradh ar an Rialachán maidir le F-gás. Thairis sin, ó 2015 go 2019 laghdaigh soláthar margaidh an Aontais maidir le HFCanna 37 % i dtonaí méadracha agus 47 % i dtéarmaí coibhéis de CO2. Tá athrú soiléir tagtha maidir le húsáid roghanna malartacha le hacmhainn téimh domhanda níos ísle, lena n‑áirítear roghanna malartacha nádúrtha (e.g. CO2, amóinia, hidreacarbóin, uisce) in go leor cineálacha trealaimh a d’úsáid F-gáis go stairiúil. Mar sin féin, ní bhainfear amach go hiomlán na laghduithe ar astaíochtaí atá beartaithe faoi 2030 agus tá acmhainn nár úsáideadh chun tuilleadh astaíochtaí a laghdú. Thairis sin, cé gur glacadh an Rialachán maidir le F-gás roimh Leasú Kigali agus cé go raibh sé ríthábhachtach chun an comhaontú domhanda sin a bhaint amach, ní féidir a áirithiú leis an Rialachán go gcomhlíonfar na hoibleagáidí go léir (go háirithe tar éis 2030). Ar deireadh, leis na blianta taithí a fuarthas i gcur chun feidhme an Rialacháin, chomh maith leis an aiseolas a fuarthas ó pháirtithe leasmhara, deimhnítear an gá chun aghaidh a thabhairt ar líon dúshlán maidir leis an gcóras cuóta. I measc na ndúshlán sin tá gníomhaíochtaí neamhdhleathacha, lena n‑áirítear smuigleáil agus trádálaithe bradacha a bhfuil cúiseanna amhantracha acu, go dtí an easpa teicneoirí oilte. Thairis sin tá bearnaí áirithe maidir le faireachán ar gá aghaidh a thabhairt orthu, an éifeachtúlacht maidir le gníomhaíochtaí tuairiscithe agus fíoraithe atá le feabhsú, agus roinnt rialacha atá cheana atá le soiléiriú a thuilleadh, os rud é gur chuir formhór na bpáirtithe leasmhara ón tionscal, eagraíochtaí neamhrialtasacha agus údaráis sin i dtábhacht mar chuspóir tábhachtach don athbhreithniú. Bhí sé soiléir, dá bhrí sin, gur cheart príomhghnéithe an Rialacháin a choinneáil ach go raibh gá le roinnt forálacha a mhionchoigeartú agus roinnt forálacha a chur isteach. Is mar a leanas cuspóirí ginearálta bheartais F-gás an Aontais: (1)Astaíochtaí breise f-gás a chosc, agus cur le cuspóir aeráide an Aontais dá bhrí sin (2)Comhlíonadh an Phrótacail a áirithiú a mhéid a bhaineann le hoibleagáidí a bhaineann le hidreafluaracarbóin (‘HFCanna’). Is féidir na hastaíochtaí a chosc ar dhá bhealach: trína sheachaint go mbeidh F-gáis le húsáid ar an gcéad dul síos (i.e. an t‑éileamh maidir le F-gáis a laghdú) agus trína áirithiú go mbeidh bearta ann chun astaíochtaí nó sceite a chosc nuair a dhéanfar na gáis a tháirgeadh, a úsáid nó a dhiúscairt (‘imshrianadh’). Tá cuspóir sonracha ag beartas F-gás, dá bhrí sin, maidir leis an méid seo a leanas: ·Úsáid f-gáis le hacmhainn téimh domhanda a dhíspreagadh agus úsáid substaintí nó teicneolaíochta malartacha a spreagadh i gcás ina mbíonn astaíochtaí níos ísle mar thoradh orthu gan cur isteach ar an tsábháilteacht, feidhmiúlacht nó éifeachtúlacht fuinnimh; ·Sceitheadh ó threalamh a chosc agus cóireáil chuí ag deireadh ré maidir le F-gáis i bhfeidhmeanna; ·Fás inbhuanaithe a fheabhsú, nuálaíocht a spreagadh, agus teicneolaíochtaí glasa a fhorbairt trí dheiseanna margaidh a fheabhsú maidir le teicneolaíochtaí malartacha agus gáis le hacmhainn téimh domhanda íseal. Ar bhonn chonclúidí meastóireachta maidir leis an Rialachán, tá na cuspóirí seo a leanas ag an gCoimisiún maidir leis an athbhreithniú: (1)Laghduithe breise ar astaíochtaí gás-F a bhaint amach chun cur leis an laghdú 55 % ar astaíochtaí a bhaint amach faoi 2030 agus glan-aeráidneodracht a bhaint amach faoi 2050.

(2)Ailíniú go hiomlán leis an bPrótacal. (3)Cur chun feidhme agus forfheidhmiú feabhsaithe a éascú maidir le cúrsaí trádála neamhdhleathaí, feidhmiú an chórais cuótaí agus riachtanais oiliúna maidir le roghanna malartacha F-gháis. (4)Faireachán agus tuairisciú a fheabhsú chun na bearnaí atá ann cheana a líonadh agus chun an próiseas agus cáilíocht sonraí maidir le comhlíonadh a fheabhsú. (5)Soiléireacht agus comhleanúnachas inmheánach a fheabhsú chun tacú le cur chun feidhme agus tuiscint níos fearr maidir leis na rialacha. Cuireann an tionscnamh le Clár Oibre 2030 don Fhorbairt Inbhuanaithe agus a Spriocanna Forbartha Inbhuanaithe, go háirithe chun ‘an t‑athrú aeráide a chomhrac’. •Comhsheasmhacht le forálacha beartais atá sa réimse beartais cheana Chun spriocanna aeráide atá ceangailteach ó thaobh dlí de a bhaint amach sa Dlí Aeráide Eorpach, mhol an Coimisiún spriocanna laghdaithe astaíochtaí na mBallstát a neartú le haghaidh 2021 go 2030 i leasú ar an Rialachán dá ngairtear an Rialachán maidir le Comhroinnt Díchill. Leis an Rialachán maidir le Comhroinnt Díchill, cumhdaítear astaíochtaí ó earnálacha nach gcumhdaítear le Córas Trádála Astaíochta an Aontais (ETS) agus beagnach 5 % d’astaíochtaí a chumhdaítear leis an Rialachán sin astaíochtaí F-gás. Baineann spriocanna aonair na mBallstát leis an gciseán foriomlán GCTanna sin. Níl aon spriocanna ceangailteacha ag an Aontas nó ag na Ballstáit a bhaineann le hastaíochtaí F-gás dá réir sin. Mar sin féin, tá sé ríthábhachtach go laghdófar astaíochtaí f-gáis go príomha tríd an Rialachán maidir le F-gás os rud é gur léiríodh go bhfuil gníomhaíocht den sórt sin éifeachtach chomh maith le bheith costéifeachtach déanamh amhlaidh ar an leibhéal Eorpach. Déanfaidh gníomhaíocht den sórt sin bearta breise chun F-gáis a laghdú a chomhlánú, ar bearta iad a dhéantar níos fearr ar an leibhéal náisiúnta i gcomhréir le prionsabal na coimhdeachta, mar shampla bearta breise maidir le beartas dramhaíola, formhaoirseacht níos déine ar na hearnálacha nó dreasachtaí airgeadais le haghaidh roghanna malartacha. I dteannta a chéile, ní mór a áirithiú leis na bearta a dhéanfar ar leibhéal an Aontais agus ar an leibhéal náisiúnta a bhaineann le gach cineál astaíochtaí gur féidir le gach Ballstát a spriocanna náisiúnta maidir le hastaíochtaí gás ceaptha a bhaint amach, ar bhealach éifeachtach, mar a shainítear sa Rialachán maidir le Comhroinnt Díchill. Leis an Rialachán maidir le F-gás, cumhdaítear gach earnáil a bhfuil astaíochtaí F-gás ábhartha ina leith, ach comhlánaítear é le Treoir 2006/40/CE maidir le haerchóiriú soghluaiste lena gcuirtear toirmeasc sonrach ar úsáid cuisneán a bhfuil acmhainn téimh domhanda níos airde ná 150 acu i ngluaisteáin nua paisinéirí ó bhí 2017 ann. Roimh an toirmeasc sin, ba hidreafluaracarbón an cuisneán a úsáideadh le hacmhainn téimh domhanda de 1, 430. •Comhsheasmhacht le beartais eile de chuid an Aontais Tá a lán cosúlachtaí idir an Rialachán atá beartaithe (chomh maith leis an Rialachán reatha maidir le F-gás) agus Rialachán (CE) 1005/2009 maidir le substaintí a ídíonn an ciseal ózóin (an Rialachán maidir le hídiú an chisil ózóin), Rialachán atá á athbhreithniú go comhuaineach. Ní mór don dá Rialachán seo a áirithiú go comhpháirteach go gcomhlíonann an tAontas a oibleagáidí maidir le hidreafluaracarbóin agus substaintí ídithe ózóin faoin bPrótacal. Cé nach mbíonn tionchar díreach ag an dá athbhreithniú ar a chéile, déanann siad difear do pháirtithe leasmhara agus d’earnálacha comhchosúla, chomh maith le gníomhaíochtaí comhchosúla (trádáil, úsáid trealaimh etc.) agus úsáideann siad bearta rialuithe comhchosúla, lena n‑áirítear córas ceadúnúcháin trádála mar a cheanglaítear leis an bPrótacal. Dá bhrí sin, d’iarr an tionscal agus na húdaráis araon go ndéanfaí a gcuid rialacha ábhartha a ailíniú go dlúth (e.g. maidir le rialuithe custaim, rialacha maidir le sceitheadh, sainmhínithe etc.). Comhlánaítear rannchuidiú an Rialacháin athbhreithnithe maidir le F-gás chun spriocanna GCT a bhaint amach ar leibhéal na mBallstát faoin Rialachán maidir le Comhroinnt Díchill leis an athbhreithniú ar an Treoir maidir le hAstaíochtaí Tionsclaíocha (IED: Treoir 2010/75/AE) lena gcumhdófar na gníomhaíochtaí atá freagrach as thart ar 15 % d’astaíochtaí GCT an Aontais nach gcumhdaítear le ETS. Tá an IED dírithe go príomha ar astaíochtaí truailleán agus astaíochtaí GCT ó fhoinsí tionsclaíocha nach gcumhdaítear le EU ETS. I gcodarsnacht leis sin, díríonn na Rialacháin maidir le hídiú an chisil ózóin agus an Rialachán maidir le F-gás den chuid is mó, ach ní go heisiach, ar shubstaintí a ídíonn ózón agus gáis fhluairínithe a chur ar an margadh agus a úsáid chun astaíochtaí na gceimiceán sin, ar GCT an-láidir iad, a chosc. Le IED tugtar deis breithniú córasach a dhéanamh ar astaíochtaí F-gás mar phríomhpharaiméadar comhshaoil i bhforbairt na ndoiciméad tagartha teicníce is fearr atá ar fáil maidir le hearnálacha tionscail. Is é an dara ceann an bunús chun teorainneacha astaíochtaí a shocrú le haghaidh suiteálacha tionsclaíocha chun a n‑astaíochtaí F-gás agus substaintí ídithe ózóin a theorannú. Thairis sin, déanfar Rialachán E-PRTR (Rialachán (CE) Uimh 166/2006) a nuachóiriú chun feabhas a chur ar thuairisciú, agus ar infhaighteacht phoiblí faisnéise maidir le hastaíochtaí truailleán agus gás ceaptha teasa araon agus ba cheart go gceadófaí leis amach anseo níos mó gráinneachta maidir le sonraí astaíochtaí F-gás agus substaintí ídithe ózóin ó shuiteálacha den sórt sin. Tá dlúthshineirgí ann freisin le beartais fuinnimh, go háirithe le Treoir 2009/125/CE maidir le héicidhearthóireacht, i bhfianaise ábharthacht na n‑astaíochtaí indíreacha ó úsáid fuinnimh de chuid trealamh F-gás. Leanann an togra ‘bunphrionsabal na héifeachtúlachta’ trí roghanna malartacha atá ar a laghad chomh tíosach ar fhuinneamh le trealamh a úsáideann F-gás traidisiúnta a chur san áireamh, agus na roghanna sin amháin. Tugadh aird ar leith freisin ar an ngá a bheidh le rátaí arda fáis do theaschaidéil a mhargaítear faoi láthair le F-gáis san Aontas chun an córas fuinnimh a dhícharbónú. Is é is cúis leis sin go háirithe na forbairtí geopholaitiúla is déanaí a bhfuil fás níos mó i dteaschaidéil ag teastáil chun spleáchas ar ola agus ar ghás a laghdú mar atá leagtha sa Teachtaireacht RePowerEU. Chun aeráidneodracht a bhaint amach, tá sé tábhachtach go mbeidh beartais i bhfeidhm lena méadófar an éifeachtúlacht fuinnimh a mhéid is féidir agus lena dteorannófar astaíochtaí ó F-gáis. Tá tábhacht ar leith ag baint leis sin ós rud é go mbeidh astaíochtaí díreacha GCT ann le blianta fada amach anseo mar thoradh ar aon trealamh teaschaidéil le F-gáis a chuirtear i bhfeidhm faoi láthair de bharr sceite, seirbhísiú riachtanach le tuilleadh F-gás agus astaíochtaí féideartha nuair a chuirfear an trealamh sa sruth dramhaíola. I gcás inar féidir, ba cheart an méid sin a sheachaint, agus sin é an fáth a n‑áirítear toirmisc shonracha ar tháirgí. Ar an iomlán, meastar go bhfuil maolán leordhóthanach ag an athbhreithniú atá beartaithe ar an gcóras cuótaí, de réir rogha thosaíochta an mheasúnaithe tionchair, chun fás den sórt sin a chéadú maidir le húsáid teaschaidéal. A mhéid a bhaineann le forálacha allmhairiúcháin agus tuairiscithe, tá sineirgí ann le Reachtaíocht REACH, ar an ábhar go ndéanann an dá cheann difear d’allmhaireoirí gás ceaptha teasa fluairínithe. D’fhéadfaí úsáid a bhaint as na sonraí níos gráinneacha a bailíodh, agus as na ceanglais allmhairithe dhiana a bhaineann leis an gcóras gcuótaí sa Rialachán maidir le F-gás, chun forbhreathnú agus comhlíonadh na n‑oibleagáidí clárúcháin REACH a fheabhsú mar a luaigh tionscal na gceimiceán. Leis an togra athbhreithnithe, treisítear na naisc le custaim, faireachas margaidh, coireacht chomhshaoil agus sceithireacht trí na hoibleagáidí nithiúla atá ar oibreoirí eacnamaíocha agus ar na húdaráis inniúla a mhíniú chun gníomhaíochtaí neamhdhleathacha, lena n‑áirítear smuigleáil, a laghdú chun agus sláine chomhshaoil an Rialacháin a chosaint. Thairis sin, tá naisc dhíreacha ann le beartas dramhaíola, ós rud é gur céim ríthábhachtach í deireadh ré ina ndéantar go leor astaíochtaí mura gcomhlíontar na hoibleagáidí. Comhlánaítear na hoibleagáidí aisghabhála atá sa Rialachán maidir le F-gáis le tagairtí sa reachtaíocht ábhartha maidir le dramhaíl (e.g. an Treoir maidir le DTLL agus an Treoir maidir le Loingsiú Dramhaíola). D’fhéadfadh scéimeanna neartaithe freagrachta táirgeora, mar a spreagtar iad leis an Rialachán maidir le F-gás, cur go mór leis na cleachtais reatha a fheabhsú agus astaíochtaí deireadh ré a laghdú. Is deis í seo i bhfianaise an athbhreithnithe leanúnaigh atá á dhéanamh ar an Treoir Réime Dramhaíola. Agus ar deireadh, tá sé ríthábhachtach go ndéanfar caighdeáin sábháilteachta chomh maith le cóid agus reachtaíocht ar gach leibhéal Eorpach, náisiúnta, réigiúnach agus áitiúil, a nuashonrú go leanúnach agus go tráthúil, chun coinneáil céim ar chéim le forbairt mheas na dteicneolaíochtaí agus chun a fháil amach an féidir úsáid cuisneán atá neamhdhíobhálach don aeráid a uasmhéadú gan an tsábháilteacht a chur i mbaol. 2.BUNÚS DLÍ, COIMHDEACHT AGUS COMHRÉIREACHT •Bunús dlí Tá an togra seo bunaithe ar Airteagal 192(1) den Chonradh ar Fheidhmiú an Aontais Eorpaigh, i gcomhréir le leis an gcuspóir cáilíocht an chomhshaoil a chaomhnú, a chosaint agus a fheabhsú; sláinte an duine a chosaint; agus chun bearta a chur chun cinn ar an leibhéal idirnáisiúnta chun dul i ngleic leis an athrú aeráide. •Coimhdeacht

Leis an togra, comhlánaítear reachtaíocht AE atá ann ar leibhéal an Aontais ó bhí 2006 ann agus comhlíonann sé prionsabal na coimhdeachta go soiléir mar gheall ar na cúiseanna seo a leanas: Ar dtús, is saincheist trasteorann é an córas aeráide a chosaint agus le scála na faidhbe tá gá le gníomhú ar fud an domhain. Ar an dara dul síos, is iad na bearta is éifeachtaí úsáid nó cur ar an margadh F-gás nó táirgí agus trealamh F-gáis a thoirmeasc nó a shrianadh. Maidir le feidhmiú mhargadh inmheánach an Aontais agus saorghluaiseacht earraí, is fearr go ndéanfar bearta den sórt sin ar leibhéal an Aontais. Ar an tríú dul síos, meastar sa Phrótacal gur eagraíocht réigiúnach um chomhtháthú eacnamaíochta (REIO) é an AE agus dá bhrí sin nach mór don AE oibleagáidí an Phrótacail a chomhlíonadh ar leibhéal an Aontais (e.g. tuairisciú, córas ceadúnúcháin, céimniú síos tomhaltais). Leis sin ceanglaítear reachtaíocht ábhartha ar an leibhéal céanna; bheadh sé an-deacair mura mbeadh sé dodhéanta comhlíontacht a bhaint amach le 27 gcóras náisiúnta éagsúla. Is é an t‑aon eisceacht ar chlásal REIO sceideal céimnithe síos an Phrótacail maidir le táirgeadh hidreafluaracarbóin, rud lena gceanglaítear comhlíonadh ar leibhéal na mBallstát. Mar sin féin, d’iarr roinnt Ballstát go ndéanfar táirgeadh a rialáil ar leibhéal an Aontais freisin toisc go méadódh sé sin an tsolúbthacht do na cuideachtaí lena mbaineann. •Comhréireacht Comhlíonann an togra prionsabal na comhréireachta. Áirithítear leis an togra go laghdófar a thuilleadh astaíochtaí gás-F agus go leanfaidh an AE de bheith ag comhlíonadh a chuid oibleagáidí idirnáisiúnta faoin bPrótacal chun táirgeadh agus tomhaltas hidreafluaracarbón a chéimniú síos. Tá na bearta atá beartaithe bunaithe ar mheasúnú críochnúil ar a gcost-éifeachtúlacht a léiríonn go bhfuil na costais laghdaithe astaíochtaí imeallacha d’earnáil ar bith laistigh den raon a bhfuiltear ag súil leis go mbeidh ar earnálacha eile sa gheilleagar aghaidh a thabhairt orthu chun an t‑aistriú is gá i dtreo neodracht aeráide a áirithiú faoi 2050. Thairis sin, san fhadtéarma beidh coigilteas costais ar an iomlán mar thoradh ar na bearta maolaithe. Méadóidh roinnt beart beagán an t‑ualach riaracháin ar an tionscal ach tá cuid acu riachtanach chun an Prótacal a chomhlíonadh agus tá bearta eile ag teastáil chun forfheidhmiú iomchuí na rialacha a éascú chomh maith le faireachán a dhéanamh ar bhagairtí amach anseo. Ní bhaineann costais arda le haon cheann de na bearta deireanacha sin. Ní bheartaítear forálacha mionsonraithe i gcásanna inarbh fhearr a d'fhéadfaí na cuspóirí a bhaint amach trí ghníomhaíocht i réimsí eile beartais, mar shampla trí bhíthin reachtaíocht maidir le dramhaíl. Níorbh fhéidir an leibhéal tairbhí a baineadh amach leis na bearta sin a bhaint amach ar bhealach cost-éifeachtúil don tionscal agus do na Ballstáit trí 27 mbeartas éagsúla breise a thabhairt isteach sna Ballstáit. •An rogha ionstraime Rialachán an ionstraim dlí a roghnaítear toisc go bhfuil sé d’aidhm ag an togra teacht in ionad an Rialacháin maidir le F-gás agus é a fheabhsú, ach a struchtúr ginearálta maidir le bearta rialaithe a choinneáil ag an am céanna. Léiríodh go bhfuil an Rialachán maidir le F-gás éifeachtach. Ós rud é go bhfuil roinnt leasuithe sa togra chomh maith le hoiriúnuithe ar struchtúr an Rialacháin maidir le F-gás, ba cheart an Rialachán maidir le F-gás a aisghairm agus Rialachán nua a chur ina ionad chun soiléireacht dhlíthiúil a áirithiú. Chuirfeadh aon athruithe móra (i.e. aisghairm nó Treoir a dhéanamh de) ualach míchuí ar na Ballstáit agus chruthófaí neamhchinnteacht bhreise do na gnóthais atá gníomhach san earnáil sin. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Meastóireacht ex post Rinne an Coimisiún meastóireacht ar an Rialachán maidir le F-gás i gcomhréir leis na ceanglais maidir le 'Rialáil Níos Fearr', agus d’fhreagair sé Airteagal 21(2) den Rialachán maidir le F-gás, lena gceanglaítear ar an gCoimisiún tuarascáil chuimsitheach a fhoilsiú maidir lena éifeachtaí tráth nach déanaí ná an 31 Nollaig 2022. Is é conclúid na meastóireachta go raibh an Rialachán maidir le F-gás éifeachtach den chuid is mó maidir lena chuspóirí bunaidh a bhaint amach, is é sin astaíochtaí F-gáis a laghdú agus a bheith ríthábhachtach maidir le comhaontú idirnáisiúnta a fháil chun hidreafluaracarbóin a laghdú. Thairis sin, bhí na bearta aonair ag obair go maith le chéile chun na cuspóirí sin a bhaint amach. Mar thoradh díreach ar an reachtaíocht, tá astaíochtaí F-gáis tar éis laghdú bliain ar bhliain ag tosú in 2015 tar éis deich mbliana de mhéideanna ag ardú. Baineadh na laghduithe sin amach ar chostais laghdaithe an-íseal a bhaineann le hathrú teicneolaíoch (i.e. EUR 6 in aghaidh an tona de choibhéis CO2 ar an meán), agus gan éifeachtúlacht fuinnimh an trealaimh lena mbaineann a laghdú. Leis an Rialachán maidir le F-gás, cosnaíodh uaillmhian ard ó thaobh an chomhshaoil de trí na hoibleagáidí céanna a choinneáil ar fud an Aontais, agus ag an am céanna cothrom iomaíochta a áirithiú sa mhargadh inmheánach lena mbaineann i dtionscail agus gnóthais. Ag an am céanna, is é toradh na meastóireachta, ó glacadh an Rialachán, gur athraigh roinnt forbairtí tábhachtacha (go háirithe an Comhaontú Glas don Eoraip, agus timpeallacht bheartais idirnáisiúnta athraithe le Comhaontú Pháras agus Leasú Kigali) an creat beartais ábhartha, rud a thugann le fios nach bhfuil Rialachán AE maidir le F-gás oiriúnach go hiomlán don fheidhm, i dtéarmaí leas a bhaint as an acmhainneacht nár úsáideadh chun laghduithe breise astaíochtaí a bhaint amach agus chun comhlíonadh an Phrótacail sa todhchaí a áirithiú. Léirítear le samhaltú go mbeidh na laghduithe ar astaíochtaí F-gáis in 2030 níos ísle ná mar a bhíothas ag súil leis i measúnú tionchair 2012 a raibh sé mar chuspóir aige rannchuidiú le sprioc aeráide 2030 a bhaint amach (ar a laghad -40 % i gcomparáid le 1990). Chomh maith leis sin, leanann roinnt earnálacha de F-gáis a úsáid agus a astú, nuair a d’fhéadfaí é sin a sheachaint (e.g. i bhfianaise an dul chun cinn teicneolaíochta) agus tá astaíochtaí ann ó earnálacha nó ó shubstaintí nach n‑áirítear faoi raon feidhme an Rialacháin faoi láthair. Sainaithnítear sa mheastóireacht freisin dúshláin eile, lena n‑áirítear allmhairiú neamhdhleathach hidreafluaracarbóin a théann timpeall ar an gcóras cuótaí agus ‘trádálaithe bradacha’ (iolrú allmhaireoirí ar an mórchóir go minic gan nasc leis an earnáil a théann isteach sa mhargadh ar chúiseanna amhantracha agus/nó a bhaineann tairbhe díréireach as an gcóras cuóta). Ina theannta sin, tá easpa pearsanra a bhfuil scileanna acu chun trealamh a shuiteáil agus a chothabháil le roghanna malartacha atá neamhdhíobhálach don aeráid, chomh maith le caighdeáin sábháilteachta nach bhfuil cothrom le dáta go hiomlán de réir an dul chun cinn teicneolaíochta, ag cur bac ar ghlacadh roghanna malartacha atá neamhdhíobhálach don aeráid. D‘fhéadfadh rialú níos fearr ar astaíochtaí aghaidh a thabhairt freisin ar chuid de na hábhair imní faoi iarmhairtí éiceathocsaineolaíocha a d’fhéadfadh a bheith ag táirgí dianscaoilte san atmaisféar de hidreafluaracarbóin agus de hidrea(clóra)fluaraolaifíní (H(C)FOanna). Thairis sin, d’fhéadfaí bearnaí áirithe sna substaintí agus sna gníomhaíochtaí a chumhdaítear le bearta faireacháin agus tuairiscithe a sheachaint. Ina theannta sin, d’fhéadfaí roinnt oibleagáidí a bhaineann leis na hoibleagáidí tuairiscithe agus fíoraithe a dhéanamh níos éifeachtúla. Ar deireadh, measadh gur bagairt é nach bhfuil aon solúbthacht ann faoi láthair gníomhú go tapa i gcás éifeachtaí neamh-inmhianaithe maidir leis an gcóras cuótaí amhail easpa soláthair hidreafluaracarbón. Tríd is tríd, fuarthas go raibh an Rialachán maidir le F-gás comhsheasmhach agus comhleanúnach go seachtrach le hidirghabhálacha eile a bhfuil cuspóirí comhchosúla acu, cé go bhfuil réimsí ann a bhfuil roinnt neamhleanúnachais ann ar cheart aghaidh a thabhairt orthu. Réimse tábhachtach is ea an dlí custaim, inar cheart leas a bhaint as sineirgí le Timpeallacht Ionaid Ilfhreastail AE do Chustaim agus rialuithe teorann éifeachtúla a éascú chun gníomhaíochtaí neamhdhleathacha a stopadh. Tá sineirgeachas tábhachtach eile ann le Rialachán REACH, áit a bhfuil iarrachtaí faoi stiúir na mBallstát ar bun chun féachaint ar ábharthacht na dtáirgí díghrádaithe marthanacha ó H(C)FOanna. Tá comhsheasmhacht inmheánach an Rialacháin go maith, ach tá gá le roinnt soiléirithe agus ailínithe. Ar bhonn na dtorthaí sin, sainaithníodh na cúig chuspóir athbhreithnithe a luaitear i roinn 1. •Comhairliúcháin leis na páirtithe leasmhara Rinne an Coimisiún comhairliúchán leathan le páirtithe leasmhara. Leis an gcomhairliúchán maidir leis an treochlár athbhreithnithe ón 29 Meitheamh 2020 go dtí an 7 Meán Fómhair 2020 agus leis an gcomhairliúchán poiblí ar líne ón 15 Meán Fómhair 2021 go dtí an 29 Nollaig 2021, tugadh deis do gach páirtí leasmhar tuairimí a thabhairt faoin Rialachán maidir le F-gás, gan beann ar leibhéal eolais na bhfreagróirí faoin Rialachán. Leis na gníomhaíochtaí sin, fuarthas 76 agus 241 fhreagairt faoi seach. Tá na freagairtí aonair agus achoimre ar fáil go poiblí ar shuíomh gréasáin ‘Cloisimis uait’ an Choimisiún. Rinneadh comhairliúchán spriocdhírithe, lena mbaineann 34 agallamh leathstruchtúrtha a bhí oiriúnaithe d’údaráis F-gáis inniúla, d’údaráis chustaim, d’eagraíochtaí neamhrialtasacha, do chomhlachais ghnó agus eagraíochtaí gnó an Aontais, agus do roinnt cuideachtaí aonair. Reáchtáladh ceardlann oscailte do pháirtithe leasmhara an 6 Bealtaine 2021 ar ar fhreastail 355 rannpháirtí, inar cuireadh i láthair réamhthorthaí an mheasúnaithe agus an mheasúnaithe tionchair. Tá an clár oibre, ábhar an tseisiúin faisnéise agus an cur i láthair a rinneadh ag an gceardlann ar fáil ar shuíomh gréasáin AS CLIMA. Leis na comhairliúcháin sin bailíodh tuairimí faoin méid atá bainte amach ag an Rialachán go dtí seo maidir lena ábharthacht, a éifeachtacht, a éifeachtúlacht, a bhreisluach Aontais agus a chomhleanúnachas inmheánach agus seachtrach. Ina theannta sin, bailíodh aiseolas freisin faoi bhearta féideartha agus na tionchair chomhshaoil, eacnamaíocha agus shóisialta is dóigh a bheidh acu, agus an Comhaontú Glas don Eoraip agus a chuspóirí níos uaillmhianaí agus na hoibleagáidí maidir le hidreafluaracarbóin faoin bPrótacal á gcur san áireamh. D’aontaigh páirtithe leasmhara go ginearálta go raibh an Rialachán maidir le F-gás an-rathúil ach gurbh fhéidir agus gur cheart é a fheabhsú. Thairis sin, tugadh faoi deara go soiléir nárbh fhéidir oibleagáidí an Rialacháin a bhaint amach níos fearr trí ghníomhaíocht ar leibhéal na mBallstát (seachas ar leibhéal an Aontais). Luaigh formhór na ngeallsealbhóirí, agus na n‑údarás inniúil go háirithe, gur gá an Rialachán a ailíniú leis an bPrótacal tar éis 2030 chun comhleanúnachas agus comhlíonadh amach anseo a áirithiú. Cé nár theastaigh ó roinnt páirtithe leasmhara tionscail agus gnó a oibríonn go rialta le F-gáis in earnáil an chuisniúcháin, an aerchóiriúcháin agus na dteaschaidéal leibhéal uaillmhéine an Rialacháin reatha maidir le F-gás a ardú tuilleadh, thacaigh monaróirí trealaimh a úsáideann cuisneáin mhalartacha agus eagraíochta neamhrialtasacha le huaillmhian níos airde. Thar na gníomhaíochtaí comhairliúcháin uile, léirigh páirtithe leasmhara tionsclaíocha tacaíocht láidir do bhearta éagsúla atá dírithe ar dhul i ngleic leis an trádáil neamhdhleathach agus le dúshláin don chóras cuótaí, rud lena léirítear go mbraitheann siad air seo mar phríomhshaincheist chun an Rialachán a fheabhsú (agus fuair bearta éagsúla leibhéil éagsúla tacaíochta). Léirigh na páirtithe leasmhara sin ardleibhéal tacaíochta freisin d’oiliúint bhreise agus do dheimhniú breise le haghaidh teicneoirí maidir le roghanna malartacha F-gáis, rud lena dtugtar chun suntais gur príomhbhacainn é seo ar ghlacadh roghanna malartacha. •Bailiú agus úsáid saineolais

Bhailigh an Coimisiún comhairle theicniúil fhorleathan ó líon staidéar saineolach, lena n‑áirítear tuarascálacha ón gCoimisiún maidir le haerchóiriúchán, lascghiar, infhaighteacht hidreafluaracarbón, cuisniúchán tráchtála, leithdháileadh cuóta, caighdeáin sábháilteachta agus oiliúint le haghaidh pearsanra seirbhíse. Ina theannta sin, rinneadh staidéar cuimsitheach ullmhúcháin le haghaidh athbhreithniú an Rialacháin ag comhairleoirí seachtracha, lenar áiríodh samhail stoic mhionsonraithe ón mbun aníos de na hearnálacha a úsáideann F-gás (samhail AnaFgas) chun cásanna éilimh agus astaíochtaí le haghaidh F-gás a ríomh, i gcomhair na bunlíne agus na roghanna beartais, agus chun úsáid fuinnimh an trealaimh ábhartha a ríomh, i gcomhair AE27+RA le linn na tréimhse 2000 go 2050. Leis an modúl costais a ghabhann leis, ceadaítear cainníochtú na gcostas lena mbaineann ar oibreoirí an trealaimh a bhíonn ag brath ar F-gáis nó ar a roghanna malartacha. Rinneadh éifeachtaí maicreacnamaíocha a shamhaltú trí úsáid a bhaint as samhail GEM-E3 an Ionaid Chomhpháirtigh Taighde. An staidéar ullmhúcháin sin agus na hiarscríbhinní a ghabhann leis (Öko-Recherche et al., 2021) ina bhfuil na sonraí foluiteacha, na toimhdí agus na torthaí mionsonraithe, cuirtear ar fáil go poiblí iad ar shuíomh gréasáin AS CLIMA. Chuir earnáil an tionscail, údaráis na mBallstát agus an tsochaí shibhialta ionchur leitheadach agus tacaíocht theicniúil ar fáil le haghaidh an staidéir. •Measúnú tionchair Rinne an Coimisiún measúnú tionchair lena ndearnadh anailís ar thrí rogha bheartais i dtéarmaí a n‑éifeachtachta chun na cuspóirí atá á lorg a bhaint amach agus i dtéarmaí a dtionchar comhshaoil, eacnamaíoch agus sóisialta. Le haghaidh gach cuspóir ón athbhreithniú, sainaithníodh sraith beart. Rinneadh na bearta, atá comhlántach agus nach bhfuil comheisiatach, a ghrúpáil i dtrí rogha beartais ar bhonn na gcostas (laghdaithe) a bhfuil coinne leo ina leith: Áirítear leis na trí rogha na feabhsuithe lena bhfuiltear ag iarraidh na rialacha a shoiléiriú nó iad a dhéanamh níos comhleanúnaí. Is iad seo a leanas na trí roghanna atá ann: ·Rogha 1: Ailíniú leis an bPrótacal - bearta ar chostas íseal. Áirítear leis sin na bearta uile chun comhlíontacht fhadtéarmach leis an bPrótacal a áirithiú. Áirítear leis an rogha seo freisin aon bheart tairbheach maidir le gach cuspóir a raibh coinne leis go mbeadh costais agus iarracht an-íseal (más ann dóibh) mar thoradh orthu. ·Rogha 2: Laghduithe astaíochtaí comhréireacha agus feabhsú cur chun feidhme. I dteannta Rogha 1, áirítear leis bearta lena mbaintear amach laghduithe astaíochtaí agus feabhsuithe cur chun feidhme ar chostais mheasartha agus iarracht mheasartha, go dtí an pointe nach mbeadh ar fho-earnáil níos mó ná na himeallchostais laghdaithe earnálacha a bhfuil coinne leo ionas go mbainfidh an geilleagar foriomlán neodracht carbóin a bhaint amach in 2050. Dá bhrí sin, tá na leibhéil chuóta HFC níos sriantaí ná i Rogha 1 agus comhlánaítear an céimniú síos le toirmisc F-gáis bhreise a bhfuil teorainneacha acmhainne téimh domhanda ar leith agus dátaí ar leith acu. Áirítear leis an rogha seo freisin níos mó beart chun forfheidhmiúchán agus faireachán a fheabhsú, fad is nach mbainfidh costais arda leo. ·Rogha 3: Indéantacht uasta agus feabhsuithe cur chun feidhme. Is rogha costais ard í Rogha 3. I dteannta gach beart roimhe seo i Roghanna 1 agus 2, áireoidh le Rogha 3 na bearta sin lena bhfuiltear ag iarraidh na laghduithe astaíochtaí GCT uasta a bhaint amach bunaithe ar indéantacht theicniúil an lae inniu agus éifeachtúlacht fuinnimh agus gnéithe sábháilteachta a chur i gcuntas an tráth céanna. Tá an córas cuóta is géire ag an rogha seo. Na bearta uile chun forfheidhmiú agus faireachán a fheabhsú ar measadh go raibh siad indéanta, áirítear iad sa rogha seo freisin. Cé go ndéanfaí comhlíonadh iomlán an Phrótacail a chosaint leis na roghanna go léir, léirítear go soiléir sa mheasúnú tionchair mionsonraithe go mbeidh an chothromaíocht costais is iomchuí mar thoradh ar Rogha 2, agus go mbainfí amach méid an-suntasach d’astaíochtaí breise leis an Rialachán atá ann faoi láthair (i.e. an bhunlíne) ag clib praghsanna measartha agus go seachnófar cruatan míchuí d’aon earnáil lena mbaineann. I gcomhthéacs 2030, meastar go mbeidh coigilteas breise 40 MtCO2e mar thoradh ar an Rialachán atá beartaithe. Tá sé tábhachtach a choinneáil i gcuimhne go mbeidh an coigilteas seo sa bhreis ar an 430 MtCO2e a mheastar a bheidh mar thoradh ar an Rialachán atá ann faoi láthair. Faoi 2050 beidh coigilteas breise Rogha 2 cothrom le 310 MtCO2e. Ciallaíonn sé sin nach meastar ach 14 MtCO2e a bheith i gceist le hastaíochtaí iarmharacha gáis-F in 2050. Dá bhrí sin, meastar go bhfuil Rogha 2 comhoiriúnach le glan-aeráidneodracht a bhaint amach faoi 2050, rud a laghdóidh an gá atá le beartais bainte carbóin chun astaíochtaí nach féidir a sheachaint in 2050 a chúiteamh chun glan-aeráidneodracht a bhaint amach. Mar thoradh ar an gcoigeartú teicneolaíoch is gá, spárálfar costais ar an iomlán agus in go leor fo-earnálacha, mar gheall ar chostais fuinnimh níos ísle do na húsáideoirí. Mar sin féin, tá roinnt costas ar úsáideoirí deiridh nach n‑athraíonn go roghanna malartacha mar thoradh ar phraghsanna níos airde hidreafluaracarbón faoi chóras cuótaí treisithe. Mar sin féin, san am céanna, bainfidh roinnt earnálacha den gheilleagar tairbhe as an gcomhshó teicneolaíochta, as a dtiocfaidh aschur, nuálaíocht agus fostaíocht níos airde. Dá bhrí sin, is í Rogha 2 an rogha is mó atá i gcomhréir le cuspóirí an Chomhaontaithe Ghlais don Eoraip, chomh maith leis an bprionsabal ‘Gan Dochar Suntasach a Dhéanamh’. Mar a dheimhnigh na páirtithe leasmhara, tá breisluach AE ag baint leis na cineálacha beart atá i Rogha 2. Níorbh fhéidir an leibhéal tairbhí a baineadh amach a bhaint amach ar bhealach chomh cost-éifeachtúil don tionscal agus do na Ballstáit, dá réir sin, trí 27 mbeartas éagsúla breise maidir le F-gás a thabhairt isteach sna Ballstáit. Dealraítear nach n‑éiríonn le Rogha 1 aon choigilt bhreise ar astaíochtaí carnacha a bhaint amach i gcomparáid leis an Rialachán atá ann faoi láthair agus nuair a dhéantar acmhainneacht coigilte a léirítear i Rogha 2 agus i Rogha 3 a chur san áireamh, ní bheadh rogha 1 chomh leordhóthanach sin i bhfianaise spriocanna uaillmhianacha aeráide an AE. Os a choinne sin, le Rogha 3 bhainfí amach laghdú beag níos airde ar astaíochtaí i gcomparáid le Rogha 2 ach bheadh costais an-ard ag baint leis na coigiltis bhreise sin do roinnt earnálacha (costais imeallacha earnálacha ar lacáiste faoi 2050 de suas le EUR 2, 111/t de choibhéis CO2 i dtaobh Rogha 3, i gcomparáid le EUR 336/t de choibhéis CO2 ar a mhéad i Rogha 2; costais choigeartaithe teicneolaíochta do gach earnáil dar luach EUR 113 milliún in aghaidh na bliana do Rogha 3 i gcomparáid le EUR 12 milliún in aghaidh na bliana do Rogha 2) agus is fearr bealaí eile a lorg chun rannchuidiú leis na spriocanna náisiúnta maidir le laghdú astaíochtaí gás ceaptha teasa a bhaint amach. Le Rogha 2, áiritheofar rialú níos fearr ag méadú measartha ar an ualach riaracháin don tionscal agus d’údaráis (Measadh go mbeadh EUR 7.6 milliún i gceist leis na glanchostais iomlána don tionscal mar chostais athfhillteacha bhliantúla, sa bhreis ar chostais aonuaire EUR 3 milliún). Leis na hathruithe sin, ba cheart go mbeifí in ann forfheidhmiú éifeachtach a dhéanamh, ag dul i ngleic leis na dúshláin shainaitheanta atá ann cheana, go háirithe iad siúd a bhaineann le trádáil neamhdhleathach. Ina theannta sin, éireoidh na rialacha faireacháin níos cuíchóirithe agus níos cuimsithí trí ghnéithe nua atá ábhartha anois a chumhdach. Cuirtear torthaí mionsonraithe na dtionchar comhshaoil, eacnamaíoch agus sóisialta i láthair sa mheasúnú tionchair. Déantar roinnt simplithe i réimse an fhaireacháin. Áirítear orthu sin coigilteas ó athruithe ar phróiseas dearbhaithe na gcuótaí (coigilt EUR1.2 milliún de chostais in aghaidh na bliana), ailíniú a dhéanamh ar thairseacha tuairiscithe agus údaraithe d’allmhaireoirí trealaimh (EUR 0.09 milliún in aghaidh na bliana), an tairseach fíoraithe d’allmhaireoirí trealaimh a mhaolú (EUR 1.7 milliún in aghaidh na bliana) agus an próiseas fíoraithe a dhigitiú (EUR 1.5 milliún in aghaidh na bliana). D’eisigh an Bord um Ghrinnscrúdú Rialála tuairim dhearfach a raibh forchoimeádas inti ar an measúnú tionchair an 25 Feabhra 2022. Tugadh aghaidh i dtéacs athbhreithnithe den mheasúnú tionchair ar na moltaí deiridh chun míniú níos fearr a thabhairt ar na naisc leis an Rialachán maidir le Comhroinnt Díchill, an gá le huaillmhian a ardú, cur síos níos mionsonraithe ar an modheolaíocht agus lena mínítear na paraiméadair rathúlachta. Tugtar gach tuairim mhionsonraithe ón mBord agus conas ar tugadh aghaidh orthu sa mheasúnú tionchair. Tá an measúnú tionchair iomlán seo agus leagan achomair ar fáil ar shuíomh gréasáin DG CLIMA. •Cearta bunúsacha Leis na rialacha atá beartaithe maidir leis an tionscnamh seo, áirithítear go n‑urramófar ina n‑iomláine na cearta agus na prionsabail a leagtar amach i gCairt um Chearta Bunúsacha an Aontais Eorpaigh. 4.IMPLEACHTAÍ BUISÉADACHA Áirítear sa togra seo praghas cuóta socraithe do chuid mhór den chuóta hidreafluaracarbóin a leithdháiltear ar allmhaireoirí agus ar tháirgeoirí gach bliain. Taispeántar an t‑ioncam bliantúil uasta sa tábla thíos. milliún EUR/bliain 2025 - 2026 125 2027 - 2029 53 2030 - 2032 27

2033 - 2035 25 2036 - 2038 20 Mar sin féin, beidh gá le hacmhainní breise chun tuilleadh forbartha, oibríochta, cothabhála agus slándála TF a dhéanamh ar chóras cuótaí HFC agus ar chóras ceadúnúcháin F- gáis agus substaintí ídithe ózóin a cheanglaítear faoi Phrótacal Montréal, chomh maith leis na naisc riachtanacha le Timpeallacht Ionaid Ilfhreastail AE chun Custaim agus forfheidhmiú níos fearr a éascú. Tá sé beartaithe, dá bhrí sin, an t‑ioncam díola cuóta a úsáid chun costais a bhaineann leis na gníomhaíochtaí sin a chumhdach agus go mbeidh ioncam díola na gcuótaí atá fágtha ag sreabhadh isteach i mBuiséad an AE mar ioncam ginearálta. 5.EILIMINTÍ EILE •Pleananna cur chun feidhme agus socruithe faireacháin, meastóireachta agus tuairiscithe D’fhéadfadh sé go mbraithfeadh faireachán agus meastóireacht a dhéanfar amach anseo ar an Rialachán ar shonraí tuairiscithe bliantúla cuideachta an Rialacháin, ar sonraí iad a bhailíonn agus a chomhiomlánaíonn an Ghníomhaireacht Eorpach Chomhshaoil gach bliain. Ullmhaíonn an ghníomhaireacht tuarascáil ar ghníomhaíochtaí a bhaineann le F-gháis d’ionadaithe na mBallstát agus don Choimisiún (DG CLIMA), ina n‑áirítear sonraí inter alia maidir le hallmhairí, onnmhairí, táirgeadh, scriosadh agus mínghlanadh atá ábhartha do F-gáis ar an mórchóir agus trealamh ina bhfuil gáis den sórt sin. Thairis sin, chun cloí leis an bPrótacal, tá an Coimisiún ag úsáid na sonraí chun tuairisc bhliantúil a thabhairt ar tháirgeadh, bunábhar, scriosadh, allmhairí agus onnmhairí HFC do Rúnaíocht Ózóin an Phrótacail thar ceann an AE. Ina theannta sin, tá leagan poiblí den tuarascáil i bhfoirm táscaire F-gáis atá gréasán-bhunaithe a fhoilsíonn agus a nuashonraíonn an Ghníomhaireacht Eorpach Chomhshaoil (EEA) go rialta. Leis na bearta atá molta maidir le tuairisciú agus faireachán, chuirfí tuilleadh feabhais ar an mbonn sonraí sin amach anseo. Na hathruithe ar an raon feidhme tuairiscithe (substaintí nua; daoine a fhaigheann cuóta díolmhaithe; saoráidí mínghlanta) críochnóidh siad an pictiúr ar gháis agus ar úsáidí ábhartha. Leis na bunachair shonraí tuairiscithe maidir le hastaíochtaí, cuirfear feabhas ar an eolas ar astaíochtaí agus, dá bhrí sin, cuirfear feabhas ar thionchar earnáil an F-gháis chomh maith le cáilíocht sonraí níos fearr a thuairiscítear do Chreat-Choinbhinsiún na Náisiún Aontaithe ar an Athrú Aeráide (UNFCCC). Ba cheart go gcuideodh cuíchóiriú na rialacha maidir le tuairisciú agus fíorú le cáilíocht sonraí níos fearr a bhaint amach ar bhealach níos éifeachtúla. Thairis sin, leanfaidh an Coimisiún de dhlúthfhaireachán a dhéanamh ar phraghsanna, ar oibriú chóras na gcuótaí agus ar fhorbairtí eile sa mhargadh san earnáil ar bhonn conarthaí le saineolaithe seachtracha. Tugann na Ballstáit an t‑eolas is déanaí go rialta maidir le gníomhaíochtaí ábhartha a dhéantar amhail (i) bailiú agus úsáid sonraí chun astaíochtaí a chinneadh, (ii) scéimeanna freagrachta táirgeora, (iii) forfheidhmiú agus bearta eile arna ndéanamh i leith gníomhaíochtaí neamhdhleathacha lena n‑áirítear pionóis don Choiste Cur chun Feidhme arna bhunú leis an Rialachán. Ar deireadh, déanfaidh an Coimisiún faireachán ar chur chun feidhme na mbeart atá beartaithe. Sa chomhthéacs sin, oibreoidh an Coimisiún i ndlúthchomhar leis na húdaráis náisiúnta e.g. na saineolaithe náisiúnta ar shubstaintí ídithe ózóin, na húdaráis chustaim agus na húdaráis um fhaireachas margaidh. Tabharfaidh an coiste dá dtagraítear sa togra cúnamh don Choimisiún maidir lena chuid oibre agus pléifidh sé ceisteanna maidir le forfheidhmiú comhchuibhithe na rialacha atá beartaithe i gcás inarb iomchuí. Déanfar faireachán freisin ar fhorbairt chásdlí ábhartha Chúirt Bhreithiúnais an Aontais Eorpaigh, chomh maith le haon chinneadh ó Choiste Cur Chun Feidhme Phrótacal Montréal maidir le comhlíonadh an Aontais agus na mBallstát. Chiallódh dea-fheidhmíocht an Rialacháin na nithe seo a leanas: ·Ba cheart go dtiocfadh laghdú ar astaíochtaí F-gás faoi mar a thuartar leis an samhaltú a dhéantar faoin measúnú tionchair a ghabhann leis seo, i.e. ba cheart go mbeadh astaíochtaí bliantúla 37 MtCO2e in 2030. ·Níor cheart go mbeadh aon saincheisteanna ann maidir le comhlíonadh Phrótacal Montréal maidir leis na hoibleagáidí a bhaineann le hidreafluaracarbóin. ·An córas cuótaí a chur chun feidhme go rianúil agus trádáil neamhdhleathach a laghdú ionas nach ndéanfar dochar i dtéarmaí comhshaoil, geilleagrach nó clú. ·Tacaíonn an faireachán agus an tuairisciú le meastóireacht beartais agus seiceáil ar chomhlíonadh ar bhealach níos éifeachtaí ach níos éifeachtúla freisin. Ba cheart meastóireacht rialta a dhéanamh ar thionchair an Rialacháin; Ba cheart an chéad mheastóireacht, bunaithe ar na sonraí sin, a fhoilsiú faoi 2033. Sa chomhthéacs sin, bheadh gá le staidéar saineolaithe chun an dul chun cinn atá déanta maidir le stórais chúir a mheas. Ba cheart scrúdú a dhéanamh sa mheastóireacht freisin ar na forbairtí maidir le costais riaracháin. •Míniúchán mionsonraithe ar fhorálacha sonracha an togra. Ní chuirtear faoi cheist sa togra reatha na bearta arna mbunú faoin Rialachán maidir le F-gás chun astaíochtaí gás ceaptha teasa fluairínithe a laghdú. Go príomha, áirithítear leis an togra go ndéanfar an Rialachán atá beartaithe a ailíniú le cuspóirí uaillmhianacha aeráide an Aontais agus go ráthófar comhlíonadh fadtéarmach na n‑oibleagáidí idirnáisiúnta. Déantar na rialacha atá ann cheana a shoiléiriú agus a neartú chun forfheidhmiú níos fearr a áirithiú. Caibidil I Leis an togra, bunaítear ábhar agus raon feidhme an Rialacháin agus áirítear ann na sainmhínithe is gá. Caibidil II

Áirítear sa togra rialacha maidir le srianadh (astaíochtaí a chosc, seiceálacha ar sceitheadh, córas aimsithe sceite agus rialacha maidir le haisghabháil). Cumhdaítear leis an gcosc astaíochtaí F-gás a liostaítear in Iarscríbhinní I agus II, agus forchuirtear é ar na gníomhaithe ábhartha uile le linn tháirgeadh, stóráil, iompar, monarú agus oibriú F-gás agus an trealaimh ina bhfuil siad. Cumhdaítear le seiceálacha sceite agus le taifid a choimeád freisin gáis atá liostaithe in Iarscríbhinn II, Roinn I.

Déantar oibleagáidí aisghabhála maidir le gáis ceaptha teasa fhluairínithe a leathnú chun cúir i bpainéil ceapairí agus i gcláir lannacha a chumhdach freisin nuair a bhaintear as foirgnimh iad. Leis an togra, freisin, bunaítear oibleagáidí oiliúna agus deimhniúcháin lena n‑áirítear cúraimí i ndáil le trealamh ina bhfuil gáis a úsáidtear in ionad gáis ceaptha teasa fhluairínithe (gáis mhalartacha) chun a n‑úsáid agus a láimhseáil go sábháilte a chur chun cinn. Ba cheart gnéithe éifeachtúlachta fuinnimh a chumhdach freisin sna cláir oiliúna agus deimhniúcháin. Caibidil III Áirítear sa togra srianta agus toirmisc maidir le F-gáis agus na táirgí agus an trealamh lena mbaineann a chur ar an margadh. Soiléirítear ann nach féidir táirgí agus trealamh a chuirtear ar an margadh go neamhdhleathach a úsáid ná a sholáthar a thuilleadh. Maidir le táirgí agus trealamh a chuirtear ar an margadh go dleathach, ní cheadaítear a soláthar breise amhail dhá bhliain tar éis spriocdháta an toirmisc ach amháin má sholáthraítear fianaise go bhfuil a gcur (tosaigh) dleathach ar an margadh. Beidh toirmeasc ar choimeádáin nach féidir a athlíonadh dul isteach sa chríoch chustaim agus iad a úsáid nó a sholáthar tuilleadh. Áirítear sa togra freisin ceanglais lipéadaithe maidir le F-gáis a chur ar an margadh i gcoimeádáin agus i dtrealamh áirithe. Áirítear ar na ceanglais sin hidreafluaracarbóin atá díolmhaithe ó na ceanglais chuóta chun go bhféadfar na díolúintí sin a fhorfheidhmiú. Leis an togra cuirtear toirmeasc freisin ar úsáidí sonracha F-gáis áirithe. Caibidil IV Leis an togra, bunaítear sceideal laghdaithe táirgeachta le haghaidh HFCanna, ag cloí le rialacha ceangailteacha Phrótacal Montréal. Gheobhaidh léirithe a choinníonn an táirgeadh ar bun faoi láthair cearta bunaithe ar an mbonnlíne stairiúil idir 2011 agus 2013, agus féadfaidh an Coimisiún, ar iarratas ó Bhallstát agus laistigh de theorainneacha táirgeachta an Stáit sin arna leagan síos leis an bPrótacal, cearta breise a leithdháileadh ar iontrálaithe nua. Ní dhíolmhaítear hidreafluaracarbóin a onnmhairítear laistigh de tháirgí agus de threalamh. Leis an togra, freisin, bunaítear sceideal laghdaithe maidir le hidreafluaracarbóin a chur ar an margadh trí theorainneacha cainníochtúla aonair (cuótaí) a leagan síos do tháirgeoirí agus d’allmhaireoirí. Ní mór d’allmhaireoirí agus do tháirgeoirí a áirithiú go bhfuil cuóta leordhóthanach acu chun cainníochtaí hidreafluaracarbóin a chuirtear ar an margadh a chumhdach, tráth a gcuirfear ar an margadh iad (i.e. d’allmhaireoirí tráth a scaoiltear le haghaidh saorchúrsaíochta iad). Díolmhaítear hidreafluaracarbóin i gcás úsáidí áirithe ó na ceanglais chuóta. Mar sin féin, cuirtear deireadh leis an díolúine ó chéimniú síos análóirí dáileoige méadraithe d’úsáid chógaisíochta chun ailíniú a dhéanamh le sceideal laghdaithe chéimniú síos Phrótacal Montréal, i gcás nach dtugtar díolúine do na táirgí sin. Tá úsáid hidreafluaracarbón mar thiomántáin le haghaidh análóirí dáileoige méadraithe astaithe go hiomlán, i.e. tiocfaidh deireadh leis an méid iomlán hidreafluaracarbón atá líonta isteach sna táirgí sin san atmaisféar, agus tá sé tar éis fás 45 % idir 2015 agus 2019. Cé go bhfuil dhá rogha mhalartach atá neamhdhíobhálach don aeráid ar fáil nach mbeadh gá le haon oiriúnú d’úsáid na n‑othar sna hanálóirí dáileoige méadraithe agus go bhfuil próiseas formheasa an údaráis leighis (EMA) faoi lánseol, tá an tionscal ag súil go nglacfar go mall sa mhargadh mura bhfuil comhartha beartais ann. Trí análóirí dáileoige méadraithe a chur san áireamh faoin gcóras cuótaí, is féidir líon suntasach astaíochtaí a shábháil faoi 2050, ar chostas an-bheag do mhonaróirí agus do na hothair. Gach bliain leithdháiltear cuótaí d’iontrálaithe nua ar bhonn dearbhaithe amháin agus d’allmhaireoirí agus do tháirgeoirí stairiúla (allmhaireoirí agus táirgeoirí reatha) ar bhonn a luachanna tagartha (agus ar bhonn dearbhaithe má dhéantar é). Tá feidhm ag coinníollacha áirithe maidir le cuótaí a leithdháileadh ar gach allmhaireoir agus ar gach táirgeoir, lena n‑áirítear méid leithdháilte a íoc. Measfar allmhaireoirí agus táirgeoirí a bhfuil an t‑úinéir tairbhiúil céanna nó na húinéirí tairbhiúla céanna acu mar aon ghnóthas amháin chun críche luachanna tagartha a chinneadh agus cuótaí a leithdháileadh. Ba cheart hidreafluaracarbóin a ghearrtar i dtrealamh áirithe a chur san áireamh sa chóras cuótaí freisin. Féadfaidh allmhaireoirí agus táirgeoirí a bhfuil luach tagartha acu cuid dá gcuóta leithdháilte nó cuid dá gcuóta a aistriú chuig gnóthas eile chun hidreafluaracarbóin a chur ar an margadh ar an mórchóir agus féadfaidh siad freisin úsáid a gcuóta go léir nó cuid dá gcuóta a údarú do ghnóthas eile chun trealamh a luchtaítear le hidreafluaracarbóin a chur ar an margadh. Tá sé beartaithe sa togra freisin Tairseach F-gás a oibriú chun an córas leithdháilte cuótaí, oibleagáidí ceadúnúcháin agus tuairiscithe a chur chun feidhme agus chun é a idirnascadh le hIonad Ilfhreastail AE do Chustaim. Tá rochtain ag allmhaireoirí agus táirgeoirí cláraithe ar a leithdháiltí cuótaí aonair, ar phionóis, ar chainníochtaí a cuireadh ar an margadh mar a tuairiscíodh, chomh maith le haistrithe agus údaruithe cuóta arna dtaifeadadh ag na gnóthais sin a úsáid. Ní mór fianaise a bheith ann mar thaca le hearráidí cléireachais líomhnaithe i dtaifeadadh faisnéise ag gnóthais agus ina sonraí tuairiscithe agus ní mór iad a chur faoi bhráid an Choimisiúin in am trátha. Caibidil V Forchuireann an togra, mar choinníoll don trádáil, ceadúnas bailí atá le tíolacadh d’údaráis chustaim i gcásanna allmhairithe agus onnmhairithe. Soiléirítear leis an togra freisin ról na n‑údarás custaim agus na n‑údarás um fhaireachas margaidh i bhforfheidhmiú na rialuithe ar thrádáil atá beartaithe ann. Liostaítear an fhaisnéis ba cheart a chur ar fáil i gcásanna allmhairí agus onnmhairí chomh maith leis an bhfaisnéis ba cheart do na húdaráis chustaim a sheiceáil go háirithe le linn rialuithe custaim arna ndéanamh ar bhonn riosca. Ba cheart coimeádáin nach féidir a athlíonadh a choigistiú nó a urghabháil nó a thógáil amach as an margadh. Maidir le hearraí eile, déanfaidh na húdaráis chustaim agus na húdaráis um fhaireachas margaidh na bearta uile is gá, lena n‑áirítear coigistiú nó urghabháil nuair is gá, chun a áirithiú nach dtagann earraí toirmiscthe isteach sa mhargadh ó oifig chustaim eile de chuid AE. Toirmiscfear ath-onnmhairiú gás neamhdhleathach nó táirgí a chumhdaítear faoin Rialachán. Is áiteanna ainmnithe nó formheasta agus oifigí custaim amháin a cheadófar chun cásanna d’allmhairí agus d’onnmhairí F-gás a láimhseáil; ní cheadófar ach na hoifigí agus na háiteanna ainmnithe sin nós imeachta idirthurais a oscailt nó a dhúnadh. Ar deireadh, leis an togra forchuirtear toirmeasc ar hidreafluaracarbóin a thrádáil le neamh-Pháirtithe sa Phrótacal, i gcomhréir leis na hoibleagáidí a leagtar amach sa Phrótacal ó 2028 ar aghaidh. Caibidil VI Leis an togra, bunaítear oibleagáidí tuairiscithe go háirithe do tháirgeoirí, allmhaireoirí gás ar an mórchóir agus do gháis luchtaithe i dtáirgí agus i dtrealamh, onnmhaireoirí, úsáideoirí amhábhair, saoráidí scriosta agus athshlánaithe agus gnóthais a fuair hidreafluaracarbóin a thagann faoi na díolúintí ó na rialacha cuóta. Déantar an tuairisciú go leictreonach trí Thairseach F-gás. Déanfar fíorú, faoi réir teorainneacha cainníochtúla, ar na sonraí arna dtuairisciú tríd an Tairseach F-gás freisin. Ceanglaítear leis an togra ar na Ballstáit sonraí astaíochtaí a bhailiú go leictreonach i gcás inar féidir. Caibidil VII Sonraítear sa togra na cásanna inar gá faisnéis a mhalartú agus comhar a dhéanamh le húdaráis inniúla laistigh de Bhallstát, agus i measc na mBallstát agus le húdaráis inniúla tríú tíortha. Bunaítear leis an togra freisin an oibleagáid atá ar údaráis inniúla maidir le seiceáil go gcomhlíonann na gnóthais an Rialachán ar bhonn riosca agus i gcás ina bhfuil fianaise choincréiteach ar fáil.

Áirithítear leis an togra freisin go mbainfidh tuairiscí ó sceithirí i ndáil le sáruithe ar an Rialachán tairbhe as an leibhéal cosanta a bheartaítear faoi Threoir (AE) 2019/1937. Caibidil VIII Ar deireadh, bunaítear leis an togra nach mór do leibhéal agus cineál na bpionós riaracháin maidir le sáruithe ar an Rialachán a bheith éifeachtach, athchomhairleach agus comhréireach agus go gcuirfear san áireamh leis na pionóis sin freisin critéir ábhartha (amhail cineál agus tromchúis an tsáraithe). Go háirithe, tá sé beartaithe fíneáil riaracháin a fhorchur i gcás táirgeadh, úsáid nó trádáil neamhdhleathach gás agus na dtáirgí agus an trealaimh a chumhdaítear faoin Rialachán seo. Tá na forálacha atá beartaithe ailínithe leis an Togra ón gCoimisiún le haghaidh Treoir ó Pharlaimint na hEorpa agus ón gComhairle maidir le cosaint an chomhshaoil trí phionóis choiriúla, a glacadh an 15 Nollaig 2021, agus comhlánaíonn siad an Togra sin. Bunaítear leis an togra freisin fóram comhairliúcháin arb iad na Ballstáit agus ionadaithe na sochaí sibhialta, lena n‑áirítear eagraíochtaí comhshaoil, ionadaithe monaróirí, oibreoirí agus daoine deimhnithe a dhéanfaidh ionadaíocht air, a chuirfidh comhairle ar an gCoimisiún agus a chuirfidh saineolas ar fáil dó i gcur chun feidhme an Rialacháin seo. 2022/0099 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le gáis ceaptha teasa fhluairínithe, lena leasaítear Treoir (AE) 2019/1937 agus lena n‑aisghairtear Rialachán (AE) Uimh. 517/2014 (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Leis an gComhaontú Glas don Eoraip, seoladh straitéis nua fáis don Aontas arb é is aidhm di sochaí chothrom rathúil a dhéanamh den Aontas, ina mbeidh geilleagar nua‑aimseartha, iomaíoch, a bheidh tíosach ar acmhainní. Athdhearbhaítear léi uaillmhian an Choimisiúin chun a spriocanna aeráide a mhéadú agus chun go mbeadh an Eoraip ar an gcéad ilchríoch aeráidneodrach faoi 2050 agus is é is aidhm di sláinte agus folláine saoránach a chosaint ó rioscaí agus tionchair a bhaineann leis an gcomhshaol. Thairis sin, tá an tAontas tiomanta do Chlár Oibre 2030 don Fhorbairt Inbhuanaithe agus dá Spriocanna Forbartha Inbhuanaithe. (2)Ceimiceáin de dhéanamh an duine iad gáis ceaptha teasa fhluairínithe ar gáis ceaptha teasa (‘GCT’) an-láidir iad, gáis atá go minic cúpla míle uair níos láidre ná dé-ocsaíd charbóin (‘CO2’). Baineann siad, mar aon le CO2, meatán agus ocsaíd nítriúil, leis an ngrúpa astaíochtaí GCT arna gcumhdach ag Comhaontú Pháras a glacadh faoi Chreat-Choinbhinsiún na Náisiún Aontaithe ar an Athrú Aeráide (‘Comhaontú Pháras’). 2.5 % de na hastaíochtaí GCT iomlána san Aontas is ea astaíochtaí gás ceaptha teasa fluairínithe, ach dhúbláil siad ó 1990 go 2014 i gcodarsnacht le hastaíochtaí gás ceaptha teasa eile, astaíochtaí GCT atá laghdaithe. (3)Glacadh Rialachán (AE) Uimh. 517/2014 ó Pharlaimint na hEorpa agus ón gComhairle chun an méadú in astaíochtaí gás ceaptha teasa fluairínithe a aisiompú. Mar a léiríodh sa mheasúnú arna ullmhú ag an gCoimisiún, is é a bhí mar thoradh ar Rialachán (AE) Uimh. 517/2014 laghdú ó bhliain go bliain ar astaíochtaí gás ceaptha teasa fluairínithe. Tá soláthar hidreafluaracarbón (‘HFCanna’) laghdaithe 37 % i dtonaí méadracha agus 47 % i dtéarmaí tonaí de choibhéis CO2 ó 2015 go 2019. Is léir go bhfuil athrú freisin maidir le húsáid roghanna malartacha le hacmhainn téimh domhanda níos ísle, lena n‑áirítear roghanna malartacha nádúrtha (mar shampla CO2, amóinia, hidreacarbóin, uisce) in go leor cineálacha éagsúla trealaimh a d’úsáid gáis ceaptha teasa fhluairínithe go stairiúil.

(4)Ba é conclúid na Tuarascála Speisialta ón bPainéal Idir-Rialtasach ar an Athrú Aeráide (IPCC) go mbeadh gá le laghduithe astaíochtaí de suas le 90 % maidir le gáis ceaptha teasa fhluairínithe faoi 2050 go domhanda i gcomparáid le 2015. Mar fhreagairt don phráinn a bhaineann le gníomhú ar son na haeráide, mhéadaigh an tAontas a uaillmhian aeráide le Rialachán (AE) 2021/1119 ó Pharlaimint na hEorpa agus ón gComhairle (‘an Dlí Aeráide Eorpach’). Leis an Rialachán sin bunaítear sprioc ceangailteach maidir le glanlaghdú GCT de 55 % ar a laghad faoi 2030 i gcomparáid le 1990 agus aeráidneodracht faoi 2050. Mhéadaigh an tAontas an rannchuidiú arna chinneadh go náisiúnta a bhí aige i dtosach faoi Chomhaontú Pháras freisin ó laghduithe astaíochtaí gás ceaptha teasa de 40 % ar a laghad faoi 2030 go dtí 55 % ar a laghad. Mar sin féin, léirítear leis an meastóireacht ar Rialachán (AE) Uimh. 517/2014 nach mbainfear amach go hiomlán na coigiltis bheartaithe faoi 2030 maidir le hastaíochtaí i gcomhthéacs chuspóirí aeráide an Aontais atá as dáta. (5)De bharr astaíochtaí hidreafluaracarbón atá ag méadú go domhanda, na Páirtithe i bPrótacal Montréal um Shubstaintí a Ídíonn an Ciseal Ózóin 1987 (‘an Prótacal’), chinn siad in 2016 faoi Leasú Kigali chun céimniú síos hidreafluaracarbón a chur chun feidhme a laghdóidh táirgeacht agus tomhaltas hidreafluaracarbón faoi níos mó ná 80 % sna 30 bliain atá amach romhainn. Tugtar le tuiscint leis sin nach mór do gach Páirtí sceideal laghdaithe maidir le tomhaltas agus táirgeacht hidreafluaracarbón a chomhlíonadh chomh maith le córas ceadúnúcháin a sholáthar le haghaidh allmhairiúchán agus onnmhairiúchán agus tuairiscithe maidir le hidreafluaracarbóin. Meastar go ndéanfaidh Leasú Kigali, agus sin amháin, suas le 0.4 C de théamh breise a shábháil faoi dheireadh an chéid. (6)Tá sé tábhachtach, leis an Rialachán seo, go n‑áiritheofar go gcomhlíonfaidh an tAontas a oibleagáidí idirnáisiúnta faoi Leasú Kigali ar an bPrótacal go fadtéarmach, go háirithe maidir le tomhaltas agus táirgeacht hidreafluaracarbón a laghdú, ceanglais tuairiscithe agus ceadúnaithe, go háirithe trí chéimniú síos a thabhairt isteach maidir le táirgeacht agus trí chéimeanna laghdaithe a chur isteach chun hidreafluaracarbóin a chur ar an margadh le haghaidh na tréimhse tar éis 2030. (7)Chun comhleanúnachas leis na ceanglais tuairiscithe faoin bPrótacal a áirithiú, ba cheart acmhainn téimh domhanda hidreafluaracarbón a ríomh i dtéarmaí na hacmhainne téimh domhanda 100 bliain atá ag cileagram amháin de ghás i gcomparáid le cileagram amháin CO2 bunaithe ar an gCeathrú Tuarascáil Mheasúnachta arna glacadh ag IPCC. Le haghaidh substaintí eile, ba cheart an Tuarascáil Mheasúnachta is déanaí ó IPCC a úsáid. I gcás ina bhfuil sé ar fáil, ba cheart an acmhainn téimh domhanda 20 bliain a sholáthar chun faisnéis níos fearr a chur ar fáil maidir leis na tionchair aeráide atá ag na substaintí arna gcumhdach leis an Rialachán seo. (8)Is sárú tromchúiseach ar an Rialachán seo scaoileadh substaintí fluairínithe d’aon ghnó, i gcás ina mbeidh sé neamhdhleathach, agus ba cheart go mbeadh toirmeasc sainráite air; ba cheart go mbeadh sé d’oibleagáid ar oibreoirí trealaimh agus monaróirí trealaimh sceitheadh substaintí den sórt sin a chosc a mhéid agus is féidir, lena n‑áirítear trí scrúdú le haghaidh sceite a dhéanamh ar an trealamh is ábhartha. (9)Os rud é go bhféadfadh sé gurbh é a bheadh mar thoradh ar an bpróiseas táirgthe maidir le comhdhúile fluairínithe áirithe astaíochtaí nach beag de gháis ceaptha teasa fhluairínithe eile a tháirgtear mar sheachtháirgí, ba cheart astaíochtaí seachtháirgthe den chineál sin a scriosadh nó a aisghabháil chun go n‑úsáidfear ina dhiaidh sin iad mar choinníoll maidir le gáis ceaptha teasa fhluairínithe a chur ar an margadh. Ba cheart go mbeadh sé de cheangal ar thairgeoirí agus allmhaireoirí taifead a dhéanamh ar bhearta arna ndéanamh chun astaíochtaí trífhluaraimeatáin a chosc le linn an phróisis táirgthe. (10)Chun astaíochtaí de shubstaintí fluairínithe a chosc, is gá forálacha a leagan síos maidir le substaintí a aisghabháil ó tháirgí agus trealamh agus maidir le sceite substaintí den sórt sin a chosc. Ba cheart cúir ina bhfuil gáis ceaptha teasa fhluairínithe a chóireáil i gcomhréir le Treoir 2012/19/AE ó Pharlaimint na hEorpa agus ón gComhairle. Ba cheart oibleagáidí aisghabhála a leathnú chuig úinéirí agus conraitheoirí foirgníochta agus cúir áirithe á mbaint ó fhoirgnimh, chun laghduithe astaíochtaí a uasmhéadú. (11)Chun úsáid teicneolaíochtaí a spreagadh nach bhfuil aon tionchar acu nó nach bhfuil ach tionchar beag acu ar an aeráid a bhféadfadh úsáid substaintí atá tocsaineach, inlasta nó faoi mhórbhrú a bheith i gceist leo, maidir le hoiliúint na ndaoine nádúrtha a dhéanann gníomhaíochtaí a bhaineann le gáis ceaptha teasa fhluairínithe, ba cheart teicneolaíochtaí lena n‑aistrítear nó lena laghdaítear úsáid gás ceaptha teasa fluairínithe a chumhdach san oiliúint sin, lena n‑áirítear faisnéis maidir le gnéithe éifeachtúlachta fuinnimh agus na rialacháin agus na caighdeáin theicniúla is infheidhme. Maidir le cláir teastasaithe agus oiliúna a bhunaítear faoi Rialachán (AE) Uimh. 517/2014, ar féidir iad a chuimsiú i gcórais gairmoiliúna náisiúnta, ba cheart iad a athbhreithniú nó a oiriúnú lena gcuirfear ar a gcumas do theicneoirí teicneolaíochtaí malartacha a láimhseáil go sábháilte. (12)Toirmisc atá ann faoi láthair maidir le húsáidí sonracha heicseafluairíd sulfair, an tsubstaint is díobhálaí i leith na haeráide atá ar ár n‑eolas, ba cheart iad a choinneáil agus a chomhlánú le toirmisc bhreise maidir leis an úsáid in earnáil ríthábhachtach an dáilte fuinnimh. (13)I gcás ina bhfuil roghanna malartacha oiriúnacha ar gháis ceaptha teasa fhluairínithe sonracha ar fáil, ba cheart toirmisc a thabhairt isteach maidir le trealamh nua a chur ar an margadh le haghaidh cuisniúcháin, aerchóirithe agus cosanta ar dhóiteáin a bhfuil gáis ceaptha teasa fhluairínithe iontu nó a fheidhmítear trí úsáid a bhaint as na gáis sin. I gcás nach bhfuil fáil ar roghanna malartacha nó i gcás nach féidir leas a bhaint astu ar chúiseanna teicniúla, sábháilteachta nó eacnamaíocha, ba cheart go mbeadh an Coimisiún in ann díolúine a údarú faoi cheann tréimhse teoranta faoina gceadófar na táirgí sin agus an trealamh sin a chur ar an margadh. (14)Ar mhaithe leis an tionchar indíreach ar an aeráid maidir le hoibriú an trealaimh i leith cuisniúcháin agus aerchóirithe a laghdú, ba cheart leanúint de bheith ag meas tomhailt fuinnimh uasta trealamh den sórt sin a leagtar amach sna bearta cur chun feidhme ábhartha a glacadh faoi Threoir 2009/125/CE ó Pharlaimint na hEorpa agus ón gComhairle mar chúis chun cineálacha trealaimh sonracha ón toirmeasc chun gáis ceaptha teasa fhluairínithe a úsáid. (15)Ba cheart toirmeasc a chur ar choimeádáin nach féidir a athlíonadh maidir le substaintí ídithe ózóin, i bhfianaise go bhfanann méid den chuisneán sna coimeádáin sin nuair a fholmhaítear iad, substaint a scaoiltear isteach san atmaisféar ina dhiaidh sin. Chuige sin, ba cheart leis an Rialachán seo a n‑allmhairiú, a gcur ar an margadh, a soláthar ina dhiaidh sin, a gcur ar fáil don mhargadh, a n‑úsáid mura mbaineann sé le húsáidí saotharlainne nó anailíse, agus a onnmhairiú a thoirmeasc. (16)Chun forfheidhmiú na dtoirmeasc a éascú maidir le táirgí agus trealamh a chur ar an margadh nó a shrianadh, ar táirgí agus trealamh iad ina bhfuil gáis ceaptha teasa fhluairínithe, nó a bhraitheann a bhfeidhmiú ar na gáis sin, lena n‑áirítear nuair a chuirtear ar an margadh iad i gcoimeádáin, tá sé tábhachtach na ceanglais riachtanacha maidir le lipéadú a leagan síos maidir leis na hearraí sin. (17)Chun an Prótacal a chur chun feidhme, lena n‑áirítear laghdú de réir ar a chéile ar chainníochtaí na hidreafluaracarbón, ba cheart don Choimisiún leanúint de bheith ag leithdháileadh cuótaí ar tháirgeoirí agus allmhaireoirí aonair chun hidreafluaracarbóin a chur ar an margadh, rud lena n‑áiritheofar nach sárófar an teorainn chainníochtúil fhoriomlán a cheadaítear faoin bPrótacal. Chun iontaofacht an laghdaithe de réir a chéile ar chainníochtaí na hidreafluaracarbón a chuirtear ar an margadh a chosaint, ba cheart go leanfaí de hidreafluaracarbóin atá i dtrealamh a chur san áireamh faoin gcóras cuótaí. (18)I dtosach, bhí ríomh na luachanna tagartha agus an leithdháileadh cuótaí ar tháirgeoirí agus ar allmhaireoirí aonair bunaithe ar chainníochtaí na hidreafluaracarbón a thuairiscigh siad gur cuireadh ar an margadh iad le linn na tréimhse tagartha ó 2009 go 2012. Mar sin féin, ionas nach n‑eisiafar gnóthais ó dhul isteach sa mhargadh, ná óna ngníomhaíochtaí a leathnú amach, ba cheart cion níos lú den uaschainníocht fhoriomlán a fhorchoimeád d’allmhaireoirí agus táirgeoirí nach bhfuil hidreafluaracarbóin curtha ar an margadh acu cheana agus d’allmhaireoirí agus táirgeoirí a bhfuil luach tagartha acu ar mian leo a leithdháileadh cuóta a mhéadú. (19)Trí na luachanna tagartha agus na cuótaí a athríomh faoi thrí sa bhliain, ba cheart don Choimisiún a áirithiú go gceadófar do ghnóthais leanúint dá ngníomhaíochtaí ar bhonn na meánmhéideanna a bheadh curtha ar an margadh acu le blianta beaga anuas, agus gnóthais nach raibh luach tagartha acu roimhe sin á gcur san áireamh freisin. (20)Agus luach margaidh an chuóta leithdháilte á mheas, is iomchuí praghas a éileamh maidir lena leithdháileadh. Leis sin, seachnaítear bloghadh breise ar an margadh chun dochar na ngnóthas sin a bhfuil an soláthar hidreafluaracarbóin ag teastáil uathu agus atá spleách ar thrádáil hidreafluaracarbón cheana sa mhargadh atá ag cúlú. Maidir le gnóthais a chinnfidh gan aon chuóta a éileamh agus a íoc, ar cuóta é a mbeadh teidlíocht acu air sna blianta roimh ríomh na luachanna tagartha, glactar leis gur chinn siad an margadh a fhágáil agus ní bhfaighidh siad luach tagartha nua dá bhrí sin. Ba cheart an t‑ioncam a úsáid chun costais riaracháin a chumhdach. (21)Chun solúbthacht an mhargaidh i mbulc-hidreafluaracarbóin a choinneáil, ba cheart go bhféadfaí cuótaí a aistriú ó ghnóthais a fuair luach tagartha chuig táirgeoirí nó allmhaireoirí eile san Aontas nó chuig táirgeoirí nó allmhaireoirí eile a bhfuil ionadaí aonair mar ionadaí acu san Aontas. (22)Ba cheart don Choimisiún tairseach lárnach dá ngairtear Tairseach F-gás a bhunú agus a fheidhmiú chun cuótaí maidir le hidreafluaracarbóin a chur ar an margadh a bhainistiú, na gnóthais lena mbaineann a chlárú, agus le haghaidh an tuairiscithe maidir le gach substaint agus gach trealamh a chuirtear ar an margadh, go háirithe i gcás ina réamhluachtaítear an trealamh le hidreafluaracarbóin nár cuireadh ar an margadh roimh luchtú na hidreafluaracarbón sin. Chun a áirithiú nach bhfuil ach fíoroibreoirí ag clárú ar an Tairseach F-gás, ba cheart coinníollacha sonracha a leagan síos. Ba cheart clárú bailí sa Tairseach F-gás a bheith ina cheadúnas, ar bunriachtanas é faoin bPrótacal maidir le faireachán a dhéanamh ar thrádáil agus chun gníomhaíochtaí neamhdhleathacha a chosc i ndáil leis sin. (23)Chun rialuithe custaim uathoibrithe fíor-ama a áirithiú ar leibhéal an lastais, chomh maith le malartú agus stóráil faisnéise leictreonaí a áirithiú maidir le gach lastas de gháis ceaptha teasa fhluairínithe agus ar na táirgí agus an trealamh lena mbaineann a tíolacadh do lucht custaim, is gá an Tairseach F-gás a idirnascadh le Timpeallacht an Ionaid Ilfhreastail AE maidir le Custam a bhunaítear le Rialachán (AE) Uimh. …/… ó Pharlaimint na hEorpa agus ón gComhairle [tá an tagairt iomlán le cur isteach a luaithe a ghlacfar an Rialachán sin].

(24)Chun faireachán ar éifeachtacht an Rialacháin seo a chumasú, ba cheart raon feidhme na n‑oibleagáidí tuairiscithe reatha a leathnú chun go gcumhdófaí substaintí fluairínithe eile a bhfuil acmhainn téimh domhanda shuntasach acu nó ar dócha go dtiocfaidís in ionad úsáid na ngás ceaptha teasa fluairínithe. Ar an gcúis chéanna, ba cheart scriosadh gás ceaptha teasa fluairínithe agus allmhairiú na ngás sin isteach san Aontas nuair atá siad i dtáirgí agus i dtrealamh a thuairisciú. Ba cheart tairseacha de minimis a chur ar bun chun riarachán díréireach a sheachaint, go háirithe maidir le fiontair bheaga agus mheánmhéide agus micreafhiontair, i gcás nach mbeidh neamhchomhlíonadh an Phrótacail mar thoradh air. (25)Chun a áirithiú go bhfuil tuairiscí maidir le cainníochtaí substaintiúla substaintí cruinn agus go bhfuil na cainníochtaí hidreafluaracarbón atá i dtrealamh réamhluchtaithe á gcur san áireamh faoi chóras cuóta an Aontais, ba cheart fíorú tríú páirtí a éileamh. (26)Tá sé ríthábhachtach go n‑úsáidfear sonraí comhsheasmhacha d’ardchaighdeán chun astaíochtaí gás ceaptha teasa fluairínithe a thuairisciú chun cáilíocht an tuairiscithe maidir le hastaíochtaí faoi Chreat-Choinbhinsiún na Náisiún Aontaithe ar an Athrú Aeráide a áirithiú. Bheadh sé i gcomhréir le Rialachán (AE) Uimh. 2018/1999 ó Pharlaimint na hEorpa agus ón gComhairle go mbunódh na Ballstáit córais tuairiscithe maidir le hastaíochtaí gás ceaptha teasa fluairínithe. D’fhéadfaí feabhas suntasach a chur ar chórais tuairiscithe maidir le hastaíochtaí gás fluairínithe le sonraí maidir le sceitheadh gás fluairínithe ó threalamh a bhailíonn comhlachtaí faoin Rialachán seo. Ar an gcaoi sin, ba cheart go mbeadh meastachán níos fearr ar astaíochtaí gás ceaptha teasa fluairínithe sna fardail náisiúnta de gháis ceaptha teasa mar thoradh air. (27)Chun rialuithe custaim a éascú, tá sé tábhachtach an fhaisnéis atá le tíolacadh do na húdaráis custaim a shonrú i gcásanna allmhairiúchán agus onnmhairiúchán na ngás agus na dtáirgí a chumhdaítear leis an Rialachán seo, chomh maith le cúraimí na n‑údarás custaim a shonrú le linn dóibh na toirmisc agus na srianta maidir le hallmhairiúcháin agus onnmhairiúcháin na substaintí agus na dtáirgí sin a chumhdaítear leis an Rialachán seo a chur chun feidhme. (28)Ba cheart d’údaráis inniúla na mBallstát gach beart riachtanach a dhéanamh, lena n‑áirítear coigistiú agus urghabháil, chun cosc a chur ar gháis agus táirgí a chumhdaítear leis an Rialachán seo a thabhairt isteach san Aontas go neamhdhleathach nó a thabhairt amach as an Aontas go neamhdhleathach. Ba cheart toirmeasc a chur ar athonnmhairiú táirgí a chumhdaítear leis an Rialachán seo, ar táirgí iad a allmhairíodh go neamhdhleathach, in aon chás. (29)Ba cheart do na Ballstáit a áirithiú go bhfuil na hacmhainní iomchuí agus an t‑eolas iomchuí ag údaráis chustaim a dhéanann rialuithe faoin Rialachán seo, mar shampla trí oiliúint a chuirtear ar fáil dóibh, agus go bhfuil siad feistithe go leordhóthanach chun aghaidh a thabhairt ar chásanna de thrádáil neamhdhleathach na ngás agus na dtáirgí agus an trealaimh a chumhdaítear leis an Rialachán seo. Ba cheart do na Ballstáit na hoifigí custaim sin a chomhlíonann na coinníollacha sin a ainmniú agus sainordú a thabhairt dóibh, dá bhrí sin, chun rialuithe custaim a dhéanamh ar allmhairí, ar onnmhairí agus i gcásanna idirthurais. (30)Comhar agus malartú na faisnéise is gá idir údaráis inniúla atá rannpháirteach i gcur chun feidhme an Rialacháin seo, eadhon údaráis chustaim, údarás um fhaireachas margaidh, údaráis chomhshaoil agus aon údarás inniúil eile a bhfuil feidhmeanna iniúchta aige, i measc na mBallstát agus leis an gCoimisiún, tá sé ríthábhachtach chun dul i ngleic le sáruithe ar an Rialachán seo, go háirithe trádáil neamhdhleathach. De bharr cineál rúnda malartú na faisnéise custaim a bhaineann le riosca, ba cheart an Córas Bainistíochta Riosca Custaim a úsáid chun na críche sin. (31)Le linn don Choimisiún na cúraimí a sannadh dó leis an Rialachán seo a dhéanamh, agus i bhfianaise comhar agus malartú faisnéise leordhóthanach a chur chun cinn idir na húdaráis inniúla agus an Coimisiún i gcásanna seiceálacha comhlíontachta agus trádáil neamhdhleathach maidir le gáis ceaptha teasa fhluairínithe, ba cheart don Choimisiún cúnamh a fháil ón Oifig Eorpach Frith-Chalaoise (OLAF). Ba cheart rochtain a bheith ag OLAF ar an bhfaisnéis go léir is gá chun feidhmiú a chúraimí a éascú. (32)Ba cheart toirmeasc a chur ar allmhairiú agus onnmhairiú hidreafluaracarbón chomh maith le táirgí agus trealamh ina bhfuil hidreafluaracarbóin nó a bhraitheann a bhfeidhmiú ar na gáis sin chuig Stát nach bhfuil ina pháirtí sa Phrótacal agus ón stát sin ó 2028 amach. Tugadh an toirmeasc comhthreomhar a shamhlaítear faoin bPrótacal ó 2033 amach chun tosaigh dá bhrí sin, chun a áirithiú go dtabharfaidh bearta domhanda Leasú Kigali maidir le laghdú hidreafluaracarbón an sochar a shamhlaítear don aeráid a luaithe is féidir. (33)Ba cheart do na Ballstáit rialacha a leagan síos maidir leis na pionóis is infheidhme i gcás sáruithe ar fhorálacha an Rialacháin seo agus ba cheart dóibh a áirithiú go gcuirfear chun feidhme iad. Ba cheart go mbeadh na pionóis sin éifeachtach, comhréireach agus athchomhairleach. (34)Is gá, freisin, foráil a dhéanamh maidir le pionóis riaracháin ar leibhéal agus de chineál lena ndíspreagtar sáruithe ar an Rialachán seo. (35)Ba cheart sáruithe tromchúiseachaar an Rialachán seo a ionchúiseamh faoin dlí coiriúil, i gcomhréir le Treoir 2008/99/CE ó Pharlaimint na hEorpa agus ón gComhairle. (36)Ba cheart d’údaráis inniúla de chuid na mBallstát, lena n‑áirítear a n‑údaráis chomhshaoil, údaráis um fhaireachas margaidh agus údaráis chustaim, seiceálacha a dhéanamh, de réir chur chuige atá bunaithe ar riosca, chun comhlíonadh gach forála de chuid an Rialacháin seo a áirithiú. Tá cur chuige den sórt sin riachtanach chun díriú ar na gníomhaíochtaí arb é atá iontu an riosca is airde maidir le trádáil neamhdhleathach nó scaoileadh neamhdhleathach de gháis ceaptha teasa fhluairínithe a chumhdaítear leis an Rialachán seo. Thairis sin, ba cheart d’údaráis inniúla seiceálacha a dhéanamh nuair atá fianaise nó faisnéis ábhartha eile ina seilbh maidir le cásanna neamhchomhlíonta ionchasacha. I gcás inarb ábhartha agus a mhéid is féidir, ba cheart faisnéis den sórt sin a chur in iúl d’údaráis chustaim chun leanúint ar aghaidh le hanailís riosca roimh na rialuithe a dhéanamh, i gcomhréir le hAirteagal 47 de Rialachán (AE) 952/2013 ó Pharlaimint na hEorpa agus ón gComhairle. Tá sé tábhachtach a áirithiú go gcuirfear na húdaráis inniúla atá freagrach as pionóis a eisiúint ar an eolas nuair a bheidh cásanna sáruithe ar an Rialachán seo suite ag údaráis inniúla eile. (37)Is féidir le sceithirí faisnéis nua a chur faoi bhráid na n‑údarás inniúil a d’fhéadfaí cabhrú leis na húdaráis inniúla sáruithe ar an Rialachán seo a bhrath agus a chur ar a gcumas pionóis a fhorchur. Ba cheart a áirithiú go mbeidh socruithe leordhóthanacha i bhfeidhm chun a chur ar a gcumas do sceithirí na húdaráis inniúla a chur ar an eolas faoi sáruithe iarbhír nó féideartha ar an Rialachán seo agus chun cosaint a thabhairt do sceithirí maidir le frithbhearta. Chun na críche sin, ba cheart foráil a dhéanamh sa Rialachán seo go mbeidh feidhm ag Treoir (AE) 2019/1937 ó Pharlaimint na hEorpa agus ón gComhairle maidir le tuairisciú a dhéanamh ar sháruithe ar an Rialachán seo agus maidir le cosaint na ndaoine ag tuairisciú na sáruithe sin. (38)Chun deimhneacht dhlíthiúil a fheabhsú, ba cheart, de bhun an Rialacháin seo, infheidhmeacht Threoir (AE) 2019/1937 maidir le tuairiscí sáruithe ar an Rialachán seo agus maidir le cosaint na ndaoine ag tuairisciú na sáruithe sin a léiriú i dTreoir (AE) 2019/1937. Ba cheart, dá bhrí sin, an Iarscríbhinn a ghabhann le Treoir (AE) 2019/1937 a leasú dá réir. Is faoi na Ballstáit atá sé a áirithiú go léireofar an leasú sin ina mbearta trasuite arna nglacadh i gcomhréir leis an Treoir, cé nach coinníoll leasú nó oiriúnú na mbeart náisiúnta trasuite maidir le hinfheidhmeacht Threoir (AE) 2019/1937 maidir le sáruithe ar an Rialachán seo a thuairisciú agus maidir leis na daoine tuairiscithe a chosaint. (39)Le linn don Choimisiún an Rialachán seo a chur chun feidhme, ba cheart dó fóram dá ngairtear Fóram Comhairliúcháin a bhunú chun rannpháirtíocht chothrom a áirithiú maidir le hionadaithe na mBallstát agus ionadaithe na sochaí sibhialta, lena n‑áirítear eagraíochtaí comhshaoil, ionadaithe monaróirí, oibreoirí agus daoine deimhnithe. (40)Chun coinníollacha aonfhoirmeacha a áirithiú maidir leis an Rialachán seo a chur chun feidhme, ba cheart cumhachtaí cur chun feidhme a thabhairt don Choimisiún maidir le fianaise atá le soláthar ar scriosadh nó aisghabháil seachtháirgeadh hidreafluaracarbón-23 le linn monaraíocht substaintí fluairínithe eile; ceanglais maidir le seiceálacha le haghaidh sceite; formáid na dtaifead, a mbunú agus a gcothabháil; na ceanglais íosta maidir le cláir deimhniúcháin agus dearbhuithe oiliúna; formáid maidir le fógra i leith deimhniúcháin agus clár oiliúna; díolúintí maidir le táirgí agus trealamh a thagann faoi thoirmeasc maidir le cur ar an margadh; formáid na lipéad; cinneadh na gceart táirgthe le haghaidh táirgeoirí hidreafluaracarbón; díolúintí ón gceanglas cuóta maidir le hidreafluaracarbóin atá le húsáid i bhfeidhmeanna sonracha, nó catagóirí sonracha táirgí nó trealaimh; cinneadh na luachanna tagartha le haghaidh táirgeoirí agus allmhaireoirí maidir le hidreafluaracarbóin a chur ar an margadh; na módúlachtaí agus socruithe mionsonraithe chun an méid atá dlite a íoc; socruithe mionsonraithe maidir le dearbhú comhréireachta le haghaidh trealamh réamhluchtaithe agus a bhfíoraithe chomh maith le maidir le creidiúnú fíoraitheorí; feidhmiú rianúil na clárlainne; údarú trádála le heintitis nach gcumhdaítear leis an bPrótacal; sonraí maidir le tuairisciú a fhíorú agus creidiúnú fíoraitheoirí agus an fhormaid maidir le tuairiscí a chur isteach. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle. (41)Chun eilimintí áirithe neamhriachtanacha den Rialachán seo a leasú, ba cheart an chumhacht a tharmligean chuig an gCoimisiún gníomhartha tarmligthe a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh (‘CFAE’) i leith liosta táirgí agus trealaimh a bhunú a bhfuil aisghabháil gás nó a scriosadh indéanta go teicniúil agus go heacnamaíoch agus sonraíocht na dteicneolaíochtaí atá le cur i bhfeidhm; ceanglais lipéadaithe; eisiamh ceanglas cuóta maidir le hidreafluaracarbóin i gcomhréir le cinntí na bPáirtithe sa Phrótacal; maidir leis naméideanna atá dlite le haghaidh leithdháileadh an chuóta agus an sásra chun na cuótaí atá fágtha a leithdháileadh; bearta breise maidir le faireachán a dhéanamh ar na substaintí agus na táirgí agus an trealamh a chuirtear faoi stóráil shealadach agus nósanna imeachta custaim; na rialacha is infheidhme maidir le táirgí agus trealamh a allmhairítear ó aon eintiteas agus a onnmhairítear chuig aon eintiteas nach gcumhdaítear leis an bPrótacal a scaoileadh i saorchúrsaíocht; acmhainn téimh domhanda na substaintí liostaithe a thabhairt cothrom le dáta. Tá sé tábhachtach, go háirithe, go rachaidh an Coimisiún i mbun comhairliúcháin iomchuí le linn a chuid oibre ullmhúcháin, lena n‑áirítear ar leibhéal na saineolaithe , agus go ndéanfar na comhairliúcháin sin i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr. Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, faigheann Parlaimint na hEorpa agus an Chomhairle na doiciméid uile an tráth céanna leis na saineolaithe sna Ballstáit, agus bíonn rochtain chórasach ag a gcuid saineolaithe ar chruinnithe ghrúpaí saineolaithe an Choimisiúin a bhíonn ag déileáil le hullmhú na ngníomhartha tarmligthe. (42)Rialaítear cosaint na ndaoine maidir le próiseáil sonraí pearsanta ag na Ballstáit le Rialachán (AE) 2016/679 ó Pharlaimint na hEorpa agus ón gComhairle agus rialaítear cosaint na ndaoine maidir le próiseáil sonraí pearsanta ag an gCoimisiún le Rialachán (AE) 2018/1725 ó Pharlaimint na hEorpa agus ón gComhairle, go háirithe a mhéid a bhaineann leis na ceanglais maidir le rúndacht agus slándáil na próiseála, aistriú sonraí pearsanta ón gCoimisiún chuig na Ballstáit, dlíthiúlacht na próiseála, agus cearta na n‑ábhar chun faisnéis a fháil, chun a sonraí pearsanta a rochtain agus a cheartú. (43)Chuathas i gcomhairle leis an Maoirseoir Eorpach ar Chosaint Sonraí i gcomhréir le hAirteagal 42(1) de Rialachán (AE) 2018/1725 ó Pharlaimint na hEorpa agus ón gComhairle agus thug sé a thuairim uaidh an [dáta craolta na tuairime].

(44)Ós rud é nach féidir leis na Ballstáit cuspóirí an Rialacháin seo, eadhon bhaint amach go leordhóthanach agus gur fearr, mar gheall ar chineál trasteorann na faidhbe comhshaoil a ndírítear air leis an Rialachán seo agus éifeachtaí an Rialacháin seo ar an trádáil laistigh den Aontas agus an trádáil sheachtrach, is féidir iad a bhaint amach ar leibhéal an Aontais, féadfaidh an tAontas bearta a ghlacadh i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a ghnóthú. (45)Tá roinnt leasuithe le déanamh ar Rialachán (AE) Uimh. 517/2014. Ar mhaithe le soiléireacht, ba cheart an Rialachán sin a aisghairm agus a ionadú. (46)I bhfianaise an leithdháilte cuóta bhliantúil agus an phróisis tuairiscithe a leagtar amach sa Rialachán seo, is iomchuí go mbeidh feidhm ag an Rialachán seo ón 1 Eanáir [Oifig na bhFoilseachán cuir isteach an bhliain tar éis dháta theacht i bhfeidhm an Rialacháin seo] amach, TAR ÉIS AN RIALACHÁN SEO A GHLACADH: CAIBIDIL I FORÁLACHA GINEARÁLTA Airteagal 1 Ábhar Leis an Rialachán seo: (a)leagtar síos na rialacha maidir le srianadh, úsáid, aisghabháil agus scriosadh gás ceaptha teasa fluairínithe, agus maidir le bearta coimhdeacha gaolmhara, agus éascaítear úsáid shábháilte substaintí malartacha; (b)forchuirtear coinníollacha ar allmhairiú, ar onnmhairiú, ar chur ar an margadh, ar thuilleadh soláthair agus ar úsáid gás ceaptha teasa fluairínithe agus táirgí agus trealaimh ar leith ina bhfuil gáis ceaptha teasa fhluairínithe, nó a bhfuil a bhfeidhmíocht ag brath ar na gáis sin; (c)forchuirtear coinníollacha maidir le húsáidí sonracha gás ceaptha teasa fluairínithe; (d)bunaítear teorainneacha cainníochtúla maidir le hidreafluaracarbóin a chur ar an margadh; (e)bunaítear rialacha maidir le tuairisciú. Airteagal 2 Raon feidhme 1.Tá feidhm ag an Rialachán seo maidir leis na gáis ceaptha teasa fhluairínithe a liostaítear in Iarscríbhinní I, II agus III, bídís ina n‑aonar nó i meascán. 2.Tá feidhm ag an Rialachán seo freisin maidir le táirgí agus trealamh, agus le codanna díobh, ina bhfuil gáis ceaptha teasa fhluairínithe nó a bhfuil a bhfeidhmíocht ag brath ar na gáis sin. Airteagal 3

Sainmhínithe Chun críocha an Rialacháin seo, tá feidhm ag na sainmhínithe seo a leanas: (1)ciallaíonn ‘acmhainn téimh dhomhanda’ nó ‘GWP’ an acmhainneacht téite aeráide de ghás ceaptha teasa i gcoibhneas leis an acmhainneacht téite aeráide de dhé-ocsaíd-charbóin (‘CO2’), arna ríomh i dtéarmaí na hacmhainneachta téite 100 bliain, mura sonraítear a mhalairt, de chileagraim amháin gáis ceaptha teasa i gcoibhneas le cileagram amháin CO2, mar a leagtar amach in Iarscríbhinní I, II, III agus VI nó, i gcás meascán, arna ríomh i gcomhréir le hIarscríbhinn VI; (2)ciallaíonn ‘meascán’ sreabhán atá comhdhéanta de dhá shubstaint nó níos mó, agus ar shubstaint a liostaítear in Iarscríbhinní I, II nó III é ar a laghad ceann amháin de na substaintí sin; (3)ciallaíonn ‘tona(í) de choibhéis CO2’ cainníocht gás ceaptha teasa arna cur in iúl mar thoradh ar mheáchan na ngás ceaptha teasa i dtonaí méadracha agus a n‑acmhainn téimh dhomhanda; (4)ciallaíonn ‘hidreafluaracarbóin’ nó ‘HFCanna’ na substaintí a liostaítear in Iarscríbhinn I, Roinn 1, nó meascáin ina bhfuil aon cheann de na substaintí sin; (5)ciallaíonn ‘oibreoir’ an gnóthas a fheidhmíonn cumhacht iarbhír ar fheidhmiú teicniúil na dtáirgí agus an trealaimh a chumhdaítear leis an Rialachán seo nó an t‑úinéir i gcás ina n‑ainmníonn Ballstát é mar an té atá freagrach as oibleagáidí an oibreora i gcásanna ar leith; (6)ciallaíonn ‘cur ar an margadh’ scaoileadh custaim le haghaidh saorchúrsaíochta san Aontas a sholáthar nó a chur ar fáil do dhuine eile laistigh den Aontas, den chéad uair, ar íocaíocht nó saor in aisce, agus úsáid substaintí a tháirgtear nó úsáid táirgí nó trealaimh a mhonaraítear chun críche úsáide dílse; (7)ciallaíonn ‘allmhairiú’ teacht isteach substaintí, táirgí agus trealaimh a chumhdaítear leis an Rialachán seo i gcríoch chustaim an Aontais a mhéid a chumhdaítear an chríoch le daingniú Phrótacal Montréal 1987 maidir le Substaintí a Ídíonn an Ciseal Ózóin agus lena n‑áirítear stóráil shealadach agus na nósanna imeachta custaim dá dtagraítear in Airteagail 201 agus 210 de Rialachán (AE) 952/2013; (8)ciallaíonn ‘onnmhairiú’ dul amach as críoch chustaim an Aontais, a mhéid a chumhdaítear an chríoch le daingniú Phrótacal Montréal 1987 maidir le Substaintí a Ídíonn an Ciseal Ózóin, i gcás substaintí, táirgí agus trealaimh; (9)ciallaíonn ‘trealamh atá séalaithe go heirméiticeach’ trealamh ina ndéantar obach na codanna uile ina bhfuil gáis ceaptha teasa fhluairínithe le linn a phróisis monaraíochta in áitreabh an mhonaróra trína dtáthú, trína bprásáil nó trí nascadh buan comhchosúil, lena n‑áirítear comhlaí caidhpeáilte agus béalóga seirbhíse caidhpeáilte trínar féidir an trealamh a dheisiú i gceart nó a dhiúscairt i gceart; (10)ciallaíonn ‘coimeádán’ táirge a ceapadh go príomha le gáis ceaptha teasa fhluairínithe a iompar nó a stóráil; (11)ciallaíonn ‘aisghabháil’ bailiú agus stóráil gás ceaptha teasa fluairínithe ó tháirgí, lena n‑áirítear coimeádáin, agus ó threalamh le linn cothabhála nó seirbhísithe nó roimh dhiúscairt na dtáirgí nó an trealaimh; (12)ciallaíonn ‘athchúrsáil’ gás ceaptha teasa aisghafa a athúsáid tar éis próisis glanta bhunúsaigh, lena n‑áirítear scagadh agus triomú; (13)ciallaíonn ‘athshlánú’ athphróiseáil gáis ceaptha teasa fhluairínithe aisghafa chun feidhmíocht atá coibhéiseach le feidhmíocht substainte íne a mheaitseáil, agus an úsáid atá beartaithe di á cur san áireamh; (14)ciallaíonn ‘scrios’ an próiseas ina gclaochlaítear nó ina ndianscaoiltear go buan gás ceaptha teasa fluairínithe go hiomlán, a mhéid is féidir, ina substaint nó ina substaintí cobhsaí nach gáis ceaptha teasa fhluairínithe iad; (15)ciallaíonn ‘díchoimisiúnú’ táirge nó trealamh ina bhfuil gáis ceaptha teasa fhluairínithe a chur as feidhm nó ó úsáid, lena n‑áirítear deireadh a chur go críochnaitheach le suiteáil; (16)ciallaíonn ‘deisiú’ athchóiriú táirgí nó trealaimh a ndearnadh damáiste dóibh nó atá ag sceitheadh, ar táirgí nó trealamh iad ina bhfuil gáis ceaptha teasa fhluairínithe nó a bhfuil a bhfeidhmíocht ag brath ar na gáis sin, agus a bhfuil páirt mar chuid dóibh ina gcoimeádtar gáis den sórt sin nó a ceapadh do gháis den sórt sin a choimeád ann; (17)ciallaíonn ‘suiteáil’ dhá phíosa trealaimh nó níos mó nó dhá phíosa ciorcad nó níos mó ina gcoimeádtar gáis ceaptha teasa fhluairínithe nó atá ceaptha le gáis ceaptha teasa fhluairínithe a choimeád, a nascadh le chéile d’fhonn córas a chur i dtoll a chéile sa láthair ina bhfeidhmeofar é, lena n‑áirítear an ghníomhaíocht trína ndéantar seoltóirí a iompraíonn gás i gcóras a nascadh le chéile chun ciorcad a chomhlánú; (18)ciallaíonn ‘cothabháil nó seirbhísiú’ na gníomhaíochtaí uile, gan aisghabháil i gcomhréir le hAirteagal 8 ná seiceálacha le haghaidh sceite i gcomhréir le hAirteagal 4 agus le hAirteagal 10(1), pointe (b), den Rialachán seo a áireamh, ina n‑osclaítear na ciorcaid ina gcoimeádtar gáis ceaptha teasa fhluairínithe nó na ciorcaid atá ceaptha le gáis ceaptha teasa fhluairínithe a choimeád, ina soláthraítear an córas le gáis ceaptha teasa fhluairínithe, ina ndéantar píosa amháin nó níos mó den chiorcad nó den trealamh a bhaint, ina ndéantar dhá phíosa nó níos mó den chiorcad nó den trealamh a chur ar ais le chéile, agus ina ndéantar sceitheadh a dheisiú;

(19)ciallaíonn ‘substaintí íona’ substaintí nár úsáideadh roimhe seo; (20)ciallaíonn ‘do-aistrithe’ rud nach gnách bheith ag bogadh le linn oibrithe agus áirítear ann fearais aerchóiriúcháin inaistrithe do sheomraí; (21)ciallaíonn ‘soghluaiste’ rud gur gnách a bheith ag bogadh le linn oibrithe; (22)ciallaíonn ‘cúr aon-chomhábhair’ comhdhéanamh cúir atá i ndáileoir aerasóil aonair i bhfoirm leachtach neamh-imoibrithe nó páirt-imoibrithe agus a leathnaíonn agus a chruann nuair a fhágann sé an dáileoir; (23)ciallaíonn ‘trucail chuisniúcháin’ mótarfheithicil a bhfuil mais atá níos mó ná 3.5 tona aici a cheaptar agus a thógtar go príomha chun earraí a iompar agus atá feistithe le haonad cuisniúcháin; (24)ciallaíonn ‘leantóir cuisniúcháin’ feithicil a cheaptar agus a thógtar le tarraingt ag trucail nó tarracóir, go príomha chun earraí a iompar, agus atá feistithe le haonad cuisniúcháin; (25)ciallaíonn ‘córas aimsithe sceite’ fearas calabraithe meicniúil, leictreach nó leictreonach chun sceitheadh gás ceaptha teasa fluairínithe a bhrath agus a thugann foláireamh don oibreoir má bhraitear sceitheadh; (26)ciallaíonn ‘gnóthas’ aon duine nádúrtha nó dlítheanach a dhéanann gníomhaíocht dá dtagraítear sa Rialachán seo; (27)ciallaíonn ‘bunábhar’ aon ghás ceaptha teasa fluairínithe a liostaítear in Iarscríbhinní I agus II a chuirtear faoi thrasfhoirmiú ceimiceach i bpróiseas ina dtiontaítear é go hiomlán óna chomhshuíomh bunaidh agus nach mbaineann ach leibhéal íseal astaíochtaí leis; (28)ciallaíonn ‘úsáid tráchtála’ úsáid ar mhaithe le táirgí a stóráil, a thaispeáint nó a dháileadh, chun iad a dhíol d’úsáideoirí deiridh, i seirbhísí miondíola agus i seirbhísí bia; (29)ciallaíonn ‘trealamh cosanta ar dhóiteáin’ trealamh agus córais a úsáidtear i bhfeidhmeanna cosc nó sochta ar dhóiteáin, agus áirítear ann múchtóirí dóiteáin; (30)ciallaíonn ‘timthriall orgánach den chineál Rankine’ timthriall ina bhfuil substaintí in-chomhdhlúthaithe a thiontaíonn teas ó fhoinse teasa go cumhacht chun leictreachas nó fuinneamh meicniúil a ghiniúint; (31)ciallaíonn ‘trealamh míleata’ airm, muinisin agus ábhair atá ceaptha go sonrach chun críocha míleata agus atá riachtanach chun leasanna bunriachtanacha na mBallstát a chosaint maidir le slándáil; (32)ciallaíonn ‘lascthrealamh leictreach’ gairis lascacháin agus a dteaglaim le trealamh gaolmhar rialúcháin, tomhais, cosanta agus rialála, agus cóimeálacha na bhfearas agus an trealaimh sin lena ngabhann idirnaisc ghaolmhara, comhpháirteanna gaolmhara, iniaimh ghaolmhara agus struchtúir ghaolmhara tacaíochta, atá ceaptha lena n‑úsáid i dtaca le fuinneamh leictreach a ghiniúint, a tharchur, a dháileadh agus a thiontú; (33)ciallaíonn ‘córais cuisniúcháin láraithe ilphacáiste’ córais le comhbhrúiteoir amháin nó níos mó a fheidhmítear go comhthreomhar, atá ceangailte do chomhdhlúthadán coiteann amháin nó níos mó agus do líon feistí fuaraithe amhail cásanna taispeána, caibinéid agus reoiteoirí, nó do sheomraí stórais fuaraithe; (34)ciallaíonn ‘príomhchiorcad cuisneáin córas cascáide’ an príomhchiorcad i gcórais mheán-teochta indíreacha i gcás ina bhfuil nasc idir dhá chomhcheangal ciorcaid chuisniúcháin ar leith nó níos mó i sraithcheangal ionas go n‑ionsúnn an príomhchiorcad an teas comhdhlúthadáin ón gciorcad tánaisteach don mheán-teocht; (35)ciallaíonn ‘úsáid’ úsáid gás ceaptha teasa fluairínithe i dtáirgeadh, i gcothabháil nó i seirbhísiú, lena n‑áirítear athlíonadh, táirgí agus trealaimh, nó i ngníomhaíochtaí eile dá dtagraítear sa Rialachán seo; (36)ciallaíonn ‘bunaíocht laistigh den Aontas’ go bhfuil gnáthchónaí ar dhuine nádúrtha san Aontas agus go bhfuil buanbhunaíocht ghnó ag duine dlítheanach san Aontas, dá dtagraítear in Airteagal 5(32) de Rialachán (AE) Uimh. 952/2013. CAIBIDIL II COIMEÁD

Airteagal 4 Astaíochtaí a chosc 1.Beidh toirmeasc ar gháis ceaptha teasa fhluairínithe a liostaítear in Iarscríbhinní I agus II a scaoileadh san atmaisféar d’aon turas i gcás nach bhfuil gá leis an scaoileadh go teicniúil don úsáid atá beartaithe dó. 2.Oibreoirí agus monaróirí trealaimh agus suiteálacha ina bhfuil gáis ceaptha teasa fhluairínithe a liostaítear in Iarscríbhinní I nó II, agus gnóthais a bhfuil trealamh den sórt sin acu le linn a iompair nó a stórála, glacfaidh siad na réamhchúraimí uile is gá chun scaoileadh neamhthoiliúil d’aon ghás den sórt sin a chosc. Déanfaidh siad gach beart atá indéanta ar bhonn teicniúil agus eacnamaíoch chun sceitheadh na ngás a laghdú. 3.Le linn gáis ceaptha teasa fhluairínithe a liostaítear in Iarscríbhinní I nó II a tháirgeadh, a stóráil, a iompar agus a aistriú ó choimeádán nó córas amháin chuig coimeádán nó córas eile nó chuig trealamh nó suiteáil, déanfaidh an gnóthas na réamhchúraimí ar fad is gá chun scaoileadh gás ceaptha teasa fluairínithe a liostaítear in Iarscríbhinní I nó II a theorannú a mhéid is féidir. Beidh feidhm ag an mír seo freisin i gcás ina dtáirgtear gáis ceaptha teasa fhluairínithe a liostaítear in Iarscríbhinní I nó II mar sheachtháirgí. 4.I gcás ina mbraitear sceitheadh gás ceaptha teasa fluairínithe a liostaítear in Iarscríbhinní I nó II, déanfaidh na hoibreoirí, monaróirí trealaimh agus suiteálacha agus na gnóthais a mbíonn an trealamh acu le linn a iompair nó a stórála, a áirithiú go ndeiseofar an trealamh nó an tsuiteáil gan moill mhíchuí. Maidir le trealamh atá faoi réir seiceálacha le haghaidh sceite faoi Airteagal 5(1), agus i gcás ina ndeisítear sceitheadh sa trealamh, áiritheoidh na hoibreoirí go seiceálann duine nádúrtha deimhnithe an trealamh i gcomhréir le hAirteagal 10 laistigh de mhí amháin tar éis an deisithe chun a fhíorú go raibh an deisiú éifeachtach. 5.Gan dochar d’Airteagal 11(1), an chéad fhomhír, beidh toirmeasc ar gháis ceaptha teasa fhluairínithe a chur ar an margadh, mura gcuirfidh táirgeoirí nó allmhaireoirí fianaise ar fáil don údarás inniúil tráth a gcuirtear na gáis sin ar an margadh, gur scriosadh nó gur aisghabhadh le húsáid arís aon trífhluaraimeatán arna tháirgeadh ina sheachtháirge mar chuid den phróiseas monaraíochta, lena n‑áirítear le linn mhonarú na mbunábhar lena dtáirgeadh, lena n‑úsáidtear na teicnící is fearr atá ar fáil. D’fhonn an fhianaise sin a chur ar fáil, tarraingeoidh allmhaireoirí agus táirgeoirí suas dearbhú comhréireachta agus cuirfidh siad leis doiciméadacht tacaíochta maidir leis an tsaoráid táirgeachta agus leis na bearta maolaithe a glacadh chun astaíochtaí trífhluaraimeatáin a chosc. Coimeádfaidh táirgeoirí agus allmhaireoirí an dearbhú comhréireachta agus an doiciméadacht tacaíochta ar feadh tréimhse 5 bliana ar a laghad tar éis na gáis a chur ar an margadh agus cuirfidh siad ar fáil, arna iarraidh sin, d’údaráis inniúla náisiúnta agus don Choimisiún iad. Féadfaidh an Coimisiún, trí bhíthin gníomhartha cur chun feidhme, na socruithe mionsonraithe a bhaineann leis an dearbhú comhréireachta agus leis an doiciméadacht tacaíochta dá dtagraítear sa dara fomhír a chinneadh. Glacfar na gníomhartha cur chun feidhme sin i gcomhréir le hAirteagal 34(2). 6.Daoine nádúrtha a bheidh i mbun na gcúraimí dá dtagraítear in Airteagal 10(1), pointe (a) go (c), deimhneofar iad i gcomhréir le hAirteagal 10 agus déanfaidh siad bearta réamhchúraim chun sceitheadh gás ceaptha teasa fluairínithe a liostaítear in Iarscríbhinní I agus II a chosc. Gnóthais a dhéanann an trealamh a liostaítear in Airteagal 5(2), pointí (a) go (f), a shuiteáil, a sheirbhísiú, a chothabháil, a dheisiú nó a dhíchoimisiúnú, deimhneofar iad i gcomhréir le hAirteagal 10 agus déanfaidh siad bearta réamhchúraim chun sceitheadh gás ceaptha teasa fluairínithe a liostaítear in Iarscríbhinní I agus II a chosc. Airteagal 5 Seiceálacha le haghaidh sceite 1.Oibreoirí trealaimh ina bhfuil 5 thona de choibhéis CO2 nó níos mó de gháis ceaptha teasa fhluairínithe a liostaítear in Iarscríbhinn I nó 1 chileagram nó níos mó de gháis ceaptha teasa fhluairínithe a liostaítear in Iarscríbhinn II, Roinn I, agus nach bhfuil i gcúir, áiritheoidh siad go scrúdófar an trealamh le haghaidh sceite. Trealamh atá séalaithe go heirméiticeach ina bhfuil níos lú ná 10 dtona de choibhéis CO2 de gháis ceaptha teasa fhluairínithe a liostaítear in Iarscríbhinn I nó 2 chileagram de gháis ceaptha teasa fhluairínithe a liostaítear in Iarscríbhinn II, Roinn I, ní scrúdófar é le haghaidh sceite, ar choinníoll go bhfuil lipéad ar an trealamh a deir go bhfuil sé séalaithe go heirméiteach agus go bhfuil ag a gcodanna nasctha ráta cruthaithe sceite de níos lú ná 3 gram in aghaidh na bliana faoi bhrú atá ionann agus an ceathrú cuid, ar a laghad, den uasbhrú incheadaithe. Ní scrúdófar lascthrealamh leictreach le haghaidh sceite ar choinníoll go gcomhlíonann sé ceann amháin de na coinníollacha seo a leanas: (a)go bhfuil ráta cruthaithe sceite níos lú ná 0,1 % in aghaidh na bliana aige mar a leagtar amach é i sonraíocht theicniúil an mhonaróra agus go lipéadaítear é dá réir sin; (b)go bhfuil sé feistithe le fearas faireacháin brú nó dlúis; (c)go bhfuil níos lú ná 6 chileagram de gháis ceaptha teasa fhluairínithe a liostaítear in Iarscríbhinn I ann.

2.Tá feidhm ag mír 1 maidir le hoibreoirí an trealaimh seo a leanas ina bhfuil gáis cheaptha teasa fhluairínithe a liostaítear in Iarscríbhinn I nó in Iarscríbhinn II, Roinn I: (a)trealamh cuisniúcháin do-aistrithe; (b)trealamh aerchóiriúcháin do-aistrithe; (c)teaschaidéil dho-aistrithe; (d)trealamh do-aistrithe cosanta ar dhóiteáin; (e)aonaid chuisniúcháin i dtrucailí agus leantóirí cuisniúcháin; (f)timthriallta orgánacha de chineál Rankine. (g)lascthrealamh leictreach. A mhéid a bhaineann leis an trealamh dá dtagraítear sa chéad fhomhír, pointí (a) go (f), daoine dlítheanacha atá deimhnithe i gcomhréir leis na rialacha dá bhforáiltear in Airteagal 10 a chuirfidh na seiceálacha sin i gcrích. 3.Cuirfear na seiceálacha le haghaidh sceite dá dtagraítear i mír 1 i gcrích leis an minicíocht seo a leanas: (a)le haghaidh trealaimh ina bhfuil níos lú ná 50 tona de choibhéis CO2 de gháis ceaptha teasa fhluairínithe a liostaítear in Iarscríbhinn I nó níos lú ná 10 gcileagram de gháis ceaptha teasa fhluairínithe a liostaítear in Iarscríbhinn II, Roinn I: gach 12 mhí ar a laghad; nó i gcás ina bhfuil córais aimsithe sceite suiteáilte, gach 24 mhí ar a laghad; (b)le haghaidh trealaimh ina bhfuil 50 tona de choibhéis CO2 nó níos mó, ach níos lú ná 500 tona de choibhéis CO2 de gháis ceaptha teasa fhluairínithe a liostaítear in Iarscríbhinn I nó idir 10 go 100 cileagram de gháis ceaptha teasa fhluairínithe a liostaítear in Iarscríbhinn II, Roinn I: gach 6 mhí ar a laghad nó, i gcás ina bhfuil córais aimsithe sceite suiteáilte, gach 12 mhí ar a laghad; (c)le haghaidh trealaimh ina bhfuil 500 tona de choibhéis CO2 nó níos mó de gháis ceaptha teasa fhluairínithe a liostaítear in Iarscríbhinn I nó níos mó ná 100 cileagram de gháis ceaptha teasa fhluairínithe a liostaí